Misteri Kisah Lai Teck Peng : Triple-Agent Malaya Dan Super Spy

Kisah Lai Teck menjadi antara kes paling menarik dalam konteks sejarah perisikan di Asia Tenggara. Lai Teck dikatakan mempunyai pelbagai nama samaran dan terdapat sumber mengatakan beliau menggunakan lebih kurang 50 nama.

Antaranya, Lai Te, Lighter, Mr Light, Mr Wright, C. H. Chang, Chan Hung Chang, Chan Hoon, Chang Hung, Soh King, Lao Wu, Lee Soong, Wong Kim Geok, Huang Shao-dong, Jin Tang, D. Ling, dan lain-lain.

Kisah hidup Lai Teck penuh dengan misteri sejak kelahirannya. Salah satu sumber menerangkan nama diberi ialah Hoang A Nhac dan dilahirkan di provinsi Nghe Tinh, Vietnam. Dia berketurunan Cina atau Cina-Annam dan kemungkinan mencapai usia awal empat puluhan pada tahun 1945.

Sumber dari Vietnam menunjukkan nama sebenarnya ialah Pham Van Dac yang berasal dari Ba Ria, Selatan Vietnam. Beliau berminat terhadap Marxism-Leninism dan mendapat pendidikan menengah di Lycée Petrus Trương Vĩnh Ký.

Minat tersebut memberi peluang kepada Lai Teck menjalani perjalanan amat luar biasa sehingga digelar sebagai super spy.

Leon Comber, bekas pegawai tentera dan polis British, turut berpendapat bahawa Lai Teck adalah salah satu perisik terkenal di Asia dan ejen terpenting yang bertugas dengan Cawangan Khas Singapura.

Dengan mempunyai gelaran yang unggul iaitu super spy, setentunya terdapat aspek-aspek yang membuktikan kebolehan Lai Teck itu. Antaranya adalah:

Kerjaya Lai Teck sebagai spy bermula apabila beliau bertugas sebagai Double-Agent di Vietnam dan di situlah beliau memperoleh kemahiran serta pengalaman. Perjalanan Lai Teck bermula dengan menjadi pengikut komunis di Saigon (kini Ho Chi Minh) pada tahun 1920-an.

Dia kemudiannya melarikan diri ke Thailand selepas didapati menyebarkan ajaran komunis dalam kalangan komrad Angkatan Laut Perancis.

Seterusnya, Lai Teck dikatakan menjalankan aktiviti komunis di Shanghai dan Tientsin. Akibatnya, Lai Teck dipenjarakan di penjara China dan diampunkan selepas Insiden Manchuria pada September 1931.

Lai Teck kembali ke Shanghai dan ditangkap semula dalam konsesi Perancis dan dihantar pulang ke Vietnam. Selepas diberi pilihan sama ada dipenjarakan atau bekerjasama dengan perisikan Perancis iaitu Surete Generale Indochinoise, Lai Teck memilih untuk bertugas sebagai double-agent.

Tugasnya tidak berpanjangan selepas identitinya terbongkar semasa membuat penyamaran di Annam pada tahun 1934.

Maka Lai Teck diserahkan kepada Cawangan Khas Singapura kerana permintaan yang dilakukan beberapa tahun yang lalu semasa Rene Onaraet (ketua Cawangan Khas Singapura) melawat Saigon.

Terdapat juga sumber yang menjelaskan bahawa Lai Teck lebih awal menjadi double-agent untuk perisikan Surete disebabkan kegiatan komunis yang dijalankannya itu ketika berusia 22 tahun pada tahun 1925.

Dia menyusup ke dalam Parti Komunis Indochina (PKI), di mana dia juga seorang ahli dalam PKI. Selepas tugasnya diselesaikan, Lai Teck diberi peluang belajar di Perancis dan dari situ Lai Teck bertolak ke Moscow dan bertugas pula di bawah Third Communist International, Komintern.

Dia kemudiannyaa dihantar ke China tetapi terpaksa patah balik ke Moscow selepas berselisih faham dengan panglima perang, Zhang Zuolin. Lai Teck kembali ke Shanghai pada tahun 1932.

Surete kemudiannya ‘memberikan’ Lai Teck kepada Cawangan Khas British di Hong Kong. Pada Ogos 1935, setelah bertemu dengan Wu Si Li dan membuktikan statusnya sebagai ahli Komintern, beliau diberikan tiket kapal kelas pertama ke Singapura.

Gelaran super spy dimantapkan lagi dengan status sebagai triple-agent ketika pendudukan Jepun. Secara umumnya, Lai Teck bekerjasama dengan orang Jepun selepas Jepun menduduki Malaya dan pada masa yang sama merupakan ejen British dan setiausaha agung Parti Komunis Malaya (PKM) selama 8 tahun.

Lai Teck dengan mudahnya dapat bersekutu dengan mana-mana pihak demi menyelamatkan nyawa sendiri. Kebolehannya seperti boleh bertutur dalam banyak bahasa, kebijaksanaan dan sudah tentu sifat oportunis yang dimiliki kerap ditonjolkan sepanjang Lai Teck menjadi triple agent di Malaya.

Identitinya juga berjaya disembunyikan pada masa itu. Antara peranan yang dimainkan:

a) Ejen British yang dipilih sebagai Setiausaha Agung Parti Komunis Malaya (PKM)

Namun, Lai Teck dihormati ramai kerana apa yang dikatakannya diterimaa serta dikagumi kerana dianggap terlibat dalam kegiatan komunisme di peringkat antarabangsa.

Bukan sahaja itu, demi mengagungkan lagi Lai Teck, Cawangan Khas British telah membekalkan Lai Teck dengan dokumen komunis yang dirampas di Shanghai dan Hong Kong supaya Lai Teck lebih jelas dengan operasi Komintern.

Rekod-rekod cemerlang Lai Teck juga dikhabarkan direka oleh Cawangan Khas supaya Lai Teck dikagumi ramai.

Menurut sumber ketenteraan Jepun, Lai Teck diperkenalkan dalam Parti Komunis Malaya sebagai "penyelesai masalah dan Ketua Perhubungan Comintern di Hong Kong yang telah diperintahkan untuk melawat Malaya bagi menangani krisis Parti Komunis Malaya.

Pada awal 1930-an, PKM berada dalam keadaan defensif kerana Cawangan Khas sering memberi tekanan terhadap parti.

Selain itu, parti juga menghadapi krisis dalaman di mana kumpulan ekstremis mengambil pendekatan militan dan cuba melancarkan serangan agresif terhadap British. Kumpulan ini secara terbuka mencabar kepimpinan Jawatankuasa Pusat dengan membentuk kumpulan serpihan yang kuat dalam kalangan parti.

Malah, penangkapan berturut-turut dua pengerusi PKM, Leong Kun Hoa pada 12 Disember 1935 dan Tan Teck Seng pada 11 Mac 1936 menyebabkan PKM percaya kumpulan pembangkang telah mengkhianati Jawatankuasa Pusat dengan memberikan maklumat kepada Cawangan Khas.

Cawangan Khas melaporkan bahawa situasi PKM penuh ‘sangsi dan curiga’ selepas tiga anggota PKM terbunuh dan seorang lagi tercedera pada bulan April dan Mei.

Cawangan Khas juga sedar bahawa pentadbiran British akan terjejas jika golongan oportunis mengambil alih pucuk pimpinan PKM. Maka, seperti yang dikatakan oleh PKM, Lai Teck menggunakan peluang ini untuk menyusup masuk parti.

Lai Teck berperanan besar dalam gerakan pembersihan parti dengan memulihkan 'ideologi berperpaduan dalam parti' dan menghapuskan 'sisa-sisa yang memiliki pemikiran yang tidak bersehaluan'.

Dalam masa enam bulan sahaja, Lai Teck berjaya menyatukan parti.

Kebolehan Lai Teck terserlah dalam peristiwa ini dan makin dikasihi oleh ahli-ahli parti. Dia juga digelar sebagai ‘Lenin Malaya’ atau ‘Ah Lin’ kerana kefahaman mendalam tentang komunisme.

Lai Teck juga dapat menyatukan parti dengan mengambil kira sentimen anti-Jepun yang semakin membara akibat daripada serangan Jepun ke atas China pada tahun 1935 dengan melancarkan kempen pemulauan barang Jepun di bandar utama Malaya.

Cawangan Khas terus menaikkan nama Lai Teck dengan pegawai bertugasnya, Innes Tremlett meluluskan Lai Teck untuk memainkan peranan yang penting dalam Rusuhan Batu Arang tahun 1937 agar dapat menyakinkan ahli yang lain bahawa Lai Teck mampu memimpin parti PKM.

Rusuhan dicetuskan pada 24-26 Mac dengan kuli-kuli lombong yang disokong oleh PKM telah mengisytiharkan "negara Soviet" di kawasan lombong.

Lai Teck yang berkaliber di tambah lagi dengan penangkapan ‘tepat masa’ terhadap mereka yang boleh menghalang kenaikan pangkat Lai Teck akhirnya membantunya dipilih sebagai Setiausaha Agung PKM dalam Persidangan Lanjutan Pusat Keenam pada tahun 1939.

Dilantik sebagai pemegang jawatan tertinggi parti dengan hanya menjadi ahli selama empat tahun adalah sesuatu yang luar biasa. Cawangan Khas berwaspada tidak menimbulkan syak wasangka dalam kalangan PKM terhadap Lai Teck supaya rancangan mampu diteruskan dengan Lai Teck menyalurkan maklumat kepada Cawangan Khas.

Peranan Lai Teck sebagai perisik British dapat dikesan pada awal 1940-an apabila PKM menawarkan bantuan kepada British sekiranya perang tercetus pada bulan Ogos 1941.

Tawaran diterima pada 18 Disember 1941 dengan pertemuan antara pihak tentera yang diwakili oleh Mejar Spencer Chapman, Innes Tremlett, Robert Devonshire dan pihak PKM yang diwakili oleh Lai Teck dan Ng Yeh Lu di sebuah bilik di Geylang, Singapura.

PKM menghantar ahli-ahlinya ke Sekolah Latihan Khas 101 dan setuju membina pasukan gerila di utara Malaya. Komrad yang ditahan di penjara Tanah Melayu pula akan dibebaskan.

Pada 21 Disember 1941, matlamat PKM jelas diterangkan dan salah satu perkara utama ialah menyatukan masyarakat Tanah Melayu membantu British dalam menentang Jepun.

Sepanjang bertugas untuk Kempeitai Jepun, super spy Lai Teck secara sistematik melemahkan aktiviti serta ahli-ahli PKM. Keterangan Mejar R.J. Isaacs, pegawai bertugas di ibu pejabat SEAC telah menunjukkan bahawa pada 26 Mac 1942, Sergant Mitsuo Nakayama telah menangkap seorang yang bernama Wong Show Tong.

Dia dibawa ke ibu pejabat Kempeitai lalu mengaku dia adalah ahli eksekutif PKM. Hal ini menyebabkan Major Onishi memberikan arahan untuk memberi layanan yang baik kepada Wong. Wong Show Tong kemudian mengaku dia sebenarnya ialah Wong Kim Geok (sebenarnya adalah Lai Teck), setiausaha agung PKM.

Beliau mengakui bahawa kegiatan komunis di Malaya dan Singapura adalah di bawah arahannya. Mereka mencapai kata sepakat setelah Lai Teck memberikan nama-nama ahli eksekutif PKM yang lain dan mengumpulkan mereka di satu tempat agar dihapuskan oleh Kempeitai.

Lai Teck menjadi aset yang sangat berharga kepada Kempeitai dan hanya empat pegawai Jepun mengetahui identitinya. Antaranya ialah Kolonel Oiishi, Ketua Kempeitai; Kolonel Sartoru Onishi, pegawai kanan Oiishi; dan dua pegawai tidak bertugas, Pegawai Waran Shimomura dan Sarjan Yamaguchi.

Cerita yang digunapakai untuk merahsiakan identitinya ialah dia ditangkap pada bulan Mac ketika menunggang basikal merahnya kerana disyaki sebagai tentera Kuo Min Tang (KMT) ketika sook ching (pembersihan sistematik unsur-unsur bermusuhan di kalangan orang Cina di Singapura oleh tentera Jepun) dijalankan oleh Kempeitai Jepun.

Dia dibebaskan selepas ditahan sepuluh hari kerana didapati tidak bersalah.

Penjelasannya mudah diterima oleh ahli PKM dan sangat berpuas hati dengan pembebasannya. Mereka beranggap PKM hanya mempunyai masa depan yang cerah dengan kepimpinan Lai Teck.

Panji-panji digantungkan di ibu pejabat PKM seperti ‘Lai Teck murid paling setia Stalin' dan 'menyokong pemimpin hebat kami Lai Teck' sebagai tanda sokongan.

Kepercayaan terlampau ini menyebabkan ahli-ahli PKM tidak sedar mereka dikhianati oleh setiausaha agung mereka. Lai Teck turut dikagumi oleh komrad parti kerana mampu berulang alik di seluruh Malaya secara bebas.

Juga, hubungan Lai Teck dengan PKM yang rapat membolehkan Lai Teck memperoleh butiran parti dengan mudah.

Setiap bulan Lai Teck akan menjelajak ke Perak, Selangor dan Negeri Sembilan secara terbuka untuk mendapatkan maklumat daripada ketua-ketua negeri PKM. Mereka akan bertemu di satu tempat rahsia.

Misalnya, Lai Teck akan bertemu dengan Chin Peng, pemimpin PKM perak di beberapa kilometer bahagian utara Bidor. Tambahan pula, dia turut mempunyai jaringan penyampai maklumat rahsia yang rumit dan sentiasa berhati-hati ketika melakukan tugasnya.

Semasa di Singapura, Lai Teck akan menerima mesej tentang kegiatan PKM melalui ahli-ahli wanita PKM. Mereka akan pergi ke Singapura melalui keretapi kerana wanita tidak diperiksa secara teliti oleh pihak Jepun.

Maklumat disampaikan terus kepadanya atau meletakkan surat di tempat rahsia yang telah ditetapkan. Dia hanya akan mengutip surat tersebut selepas mengenal pasti tiada orang mengekorinya.

Laporan-laporan rahsia tidak menyebutkan nama Lai Teck dan sebaliknya adalah Soh King atau Jin Tang. Nama, tempat, organisasi, bilangan kakitangan dan pangkat pemimpin ditulis parti.

Meskipun Program Lapan-Isi (Eight-point Programme) PKM merangkumi penubuhan sebuah kerajaan demokratik terdiri daripada Dewan Negara dan Dewan Undangan Negeri yang dipilih oleh pengundi di setiap Negeri tanpa mengira kaum dan tentara-tentera anti-Jepun, namun usul ini tidak pernah dipandang berat oleh Lai Teck.

Tambahan pula, dia begitu mudah dipengaruhi oleh British dengan mengarahkan ahli PKM di Kuala Kangsar untuk menembak mati 30 orang tentera Jepun yang telah menyerah kalah dan sedia berpaling kepada PKM pada tahun 1947.

Lai Teck sebagai ejen British seterusnya memainkan peranan dengan memberi tip kepada Cawangan Khas Selangor yang berjaya mengenal pasti tiga tempat pemyembunyian senjata PKM dalam hutan.

Tekanan yang dihadapi sebagai perisik untuk Jepun dan British serta keraguan ramai ahli PKM mengenai kerjasama antara parti dengan British dan corak perjuangan PKM yang bersifat demokratik menyebabkan identiti Lai Teck pada akhirnya juga terbongkar.

Pendedahan Lai Teck bermula pada September 1945 apabila Ng Yeh Lu, wakil parti pada tahun 1941 menulis artikel mengecam Lai Teck dalam akhbar Cina Pulau Pinang pada September 1945.

Khabar angin diteruskan apabila Lai Teck mengusirkan Yeung Kuo, anggota Jawatankuasa Pusat Tetap di Selangor ke Pulau Pinang atas perbezaan pendapat. Hal ini memberi peluang kepada Chin Peng dan Yeung Kuo bekerjasama untuk memulakan siasatan mereka tentang kegiatan-kegiatan semasa dan masa lalu Lai Teck.

Pada bulan Mac 1947, Chin Peng dan Yeung Kuo mengumpulkan maklumat yang mencukupi untuk membongkar identiti Lai Teck.

Di tambah lagi dengan sebanyak 213 senjata dan lebih daripada 16,000 peluru dirampas oleh pihak British, Jawatankuasa Pusat mengadakan sesi khas di Kuala Lumpur pada 6 Mac 1947 namun Lai Teck tidak menghadirkan diri dalam mesyuarat tersebut.

Pada mulanya, ia kelihatan seperti Ketua Setiausaha telah diculik oleh pihak British tetapi secara perlahan-perlahan, mereka mula mempercayai Lai Teck telah melarikan diri. Bukan sahaja itu, dia juga membawa sama wang tunai $130,000, 170 syiling emas dan 23 tael emas.

Dua bulan selepas pemergiannya, mesyuarat parti mengisytiharkan identiti sebenar Lai Teck didedahkan dan dipecat dari PKM sebagai perisik Jepun. Identiti Lai Teck terus didedahkan selepas mendapat butiran daripada mesyuarat Liga Pemuda Demokratik Dunia (WDYL) di Prague.

Penemuan yang dilakukan Chin Peng setelah menerima maklumat daripada anggota Parti Komunis Indochina yang melawat Tanah Melayu mengukuhkan lagi penuduhan Lai Teck sebagai perisik.

Mereka yang bekerja di Southern Hotel pernah melihat Lai Teck bermakan malam dengan ketua Kempeitai. Satu pasukan pembunuh telah ditubuhkan untuk membunuh Lai Teck sekiranya bertembung dengan bekas ketua mereka dan setiap orang dibekalkan dengan gambarnya.

Usaha ini gagal dan kedudukan Lai Teck hanya dikesan selepas Chin Peng ternampak kelibat Lai Teck di Bangkok tetapi gagal menangkapnya. Peluang kedua muncul apabila Chin Peng terlihat nama Chang Chan Hong dalam senarai penerbangan Hong Kong – Bangkok.

Nama tersebut adalah nama samaran yang digunakan untuk pasport palsu Lai Teck. Chin Peng dengan bantuan ahli Komunis Vietnam mengesan Lai Teck tinggal sebuah hotel.

Chin Peng seterusnya mengarahkan Parti Komunis Thailand menghantar kumpulan untuk mencari Lai Teck. Dia telah diserbu dan dicekik sampai mati dan badannya dibalut dengan linen lalu dibuang ke dalam sungai Chao Praya.

Juga terdapat sumber mengatakan bahawa Chin Peng menghantar dua orang pembunuh upahan bagi membunuh Lai Teck. Mereka melaporkan misi tersebut berjaya tetapi badan Lai Teck tidak pernah dijumpai.

Kesimpulannya, sepanjang tempoh lebih kurang 20 tahun dalam kerja-kerja tambahan, Lai Teck pernah bertugas sebagai perisik untuk Perancis, British dan Jepun. Sebagai super spy, Lai Teck telah menjalankan tugasnya dengan lengkap.

Seperti yang dikatakan oleh Spencer Chapman, “kita tak akan mampu berkembang tanpanya (Lai Teck)”.

Kepintaran Lai Teck, di tambah lagi dengan sifat oportunis dan kejam membolehkkan Lai Teck mempertimbangkan pilihan yang ada supaya mendapatkan faedah yang maksimum.

Oleh kerana tiada mana-mana pusat perisikan yang memprofilkan Lai Teck secara menyeluruh, motifnya susah untuk dikesan.

Menurut Anthony Short, penyusupan Lai Teck sebagai Setiausaha Agung PKM dan pengekalan hubungan dengannya adalah salah satu kejayaan yang paling ketara dalam perisikan British.

Lai Teck sebagai Setiausaha Agung PKM tetapi berurusan dengan pusat perisikan British dan Jepun telah berkali-kali mengkhiatnati parti sehingga diterangkan dalam PKM sebagai ‘Dalang terbesar dalam sejarah PKM".

Akhirnya, kematian  Lai Teck membuka jalan kepada Chin Peng untuk menjadi Setiausaha Agung PKM dan memimpin PKM dan pasukan gerilanya, Tentera Pembebasan Kebangsaan Malaya, ketika zaman darurat (1948-1960) terhadap kolonial British dan kerajaan Malaya selepas tahun 1957.


Charles Ingram : Pemenang "Who Wants To Be A Millionaire" Dengan Cara Menipu

Satu ketika dahulu, Malaysia juga mempunyai rancangan TV "Who wants to be a millionaire" yang dihoskan oleh Dato Jalaludin Hassan. Ia ditayangkan pada tahun 2000 dan ditamatkan 2 tahun kemudian.

Anda perlu menjawab 15 soalan untuk memenangi wang tunai berjumlah RM1 juta. Bunyi macam mudah, tetapi ramai mereka daripada kalangan berpendidikan seperti doktor dan peguam gagal memenangi rancangan ini.

Di United Kingdom, rancangan ini menjadi kontroversi selepas seorang pemenang telah berjaya menjawab kesemua soalan dengan betul dan memenangi wang tunai 1 juta pound sterling, dengan cara menipu.

Charles Ingram, bekas Tentera Darat British telah dituduh menipu dalam memenangi rancangan ini dibantu isterinya, Diana Ingram dan seorang lagi peserta, Tecwen Whittock yang merupakan seorang pensyarah.

Dikenali sebagai "Coughing Major", mereka menggunakan helah di mana modus operandinya adalah batuk apabila jawapan yang betul disebut oleh Charles.

Pada 9 dan 10 September 2001, Charles menjadi peserta ITV dalam rancangan ini. Sebelum penampilan Charles, isterinya Diana dan adiknya Adrian Pollock telah menjadi peserta, namun tewas dan hanya berjaya memenangi wang tunai £32,000.

Perjalanan Charles dalam rancangan ini kelihatan begitu lancar baginya, namun tidak bagi pengacara dan syarikat produksi Celador. Namun, mereka tidak menipu 100% dalam rancangan ini.

Pertamanya, Charles bergantung kepada nasib untuk dipilih untuk menjadi peserta yang bertanding di kerusi utama.

Dalam acara saringan, selepas gagal sebanyak 2 kali, Charles akhirnya berjaya menjadi peserta terpantas dengan jawapan yang betul, membolehkannya bertanding merebut wang 1 juta. Dia tidak menipu dalam acara saringan.

Memiliki Ijazah Sarjana Muda Kejuruteraan Awam dan Ijazah Sarjana Pengurusan Korporat, Charles dilihatkan mempunyai peluang untuk membawa pulang sejumlah wang yang besar, namun tiada siapa yang menyangkakan bahawa dia akan menang.

Charles menjawab soalan pertama sehingga ke-5 tanpa sebarang masalah, memberikannya wang tunai £1,000. Namun, perjalanannya kelihatan sedikit tersadung apabila dia menggunakan 2 talian hayatnya di tahap soalan ke 7 (£4,000).

Selepas menjawab soalan ke-7, masa rakaman telah tamat membuatkan ia terpaksa bersambung pada episod seterusnya. Ketika ini, melihatkan prestasinya, pihak rakaman meragui jika dia mampu ke peringkat seterusnya.

Rakaman sambungan dilakukan keesokan harinya pada 10 September 2001. Dan ketika inilah Charles menggunakan helahnya dibantu oleh isteri dan rakannya. Charles memberitahu hos bahawa strateginya adalah mengambil masa untuk berfikir, padahal dia mempunyai helah.

Ketika soalan ke-8, Charles yang tidak tahu jawapan, telah membacakan setiap pilihan jawapan yang ada.

Dan ketika membaca jawapan "C", kedengaran bunyi batuk dari bahagian penonton, yang mana ia menandakan jawapan yang betul bagi soalan itu. Tiada siapa yang menyedari modus operandi mereka.

Tanpa ragu-ragu, walaupun dia tidak tahu jawapannya, Charles menjawab jawapan C, dan berjaya mencapai tahap £8,000. Namun pada soalan ke-9, dia menjawab dengan betul tanpa bantuan, membuatkan tidak timbul rasa curiga oleh pihak produksi.

Pada soalan ke-10 bernilai £32,000, Charles seolah-olah mendedahkan dirinya, dengan memberitahu dia tidak kenal siapa Craig David (jawapan dalam soalan). Dan ketika memberitahu, kamera dihalakan ke arah isterinya yang duduk di kerusi penonton, yang menunjukkan raut wajah cemas dan tidak senang.

Charles kemudiannya menggunakan talian hayat 50-50 dan jawapan yang masih ada adalah C (A1) dan juga D (Craig David). Ketika ini, dia berkata dia berasakan jawapannya adalah C. Namun, bunyi batuk tidak kedengaran.

Dia mengambil sedikit masa dan berkata "Saya tidak pernah mendengar nama Craig David", dan seketika kemudian kedengaran bunyi batuk daripada isterinya. Sekali lagi, Charles berkata dia rasa jawapannya adalah C (A1).

Tidak yakin atau keliru dengan bunyi batuk daripada isterinya, Charles sekali lagi menyebut pilihan jawapan, dan kali ini isterinya batuk buat kali kedua. Charles yang masih gugup tiba-tiba berkata dengan yakin, "Saya nak jawab C", dan muka isterinya kelihatan sangat tidak senang.

Charles menjelaskan bahawa 80% daripada tekaannya adalah salah, membuatkannya menukar jawapan kepada D (Craig David), dan mengunci jawapan tersebut. Dan ternyata sekali jawapan tersebut betul.

Adalah sangat pelik bagi seseorang yang tidak pernah mendengar nama Craig David, untuk menjawab pilihan jawapan tersebut. Namun, pihak produksi masih belum menyedarinya.

Mendapat kepastian selepas mendengar beberapa kali bunyi batuk ketika membacakan pilihan jawapan, Charles berjaya menjawab soalan ke-11 yang bernilai £64,000.

Sama seperti pada soalan ke-12 bernilai £125,000, dua kali bunyi batuk berturut-turut kedengaran, membantu Charles menjawab soalan tersebut. Namun ketika ini pengacara sudah mula memerli Charles, seakan-akan dia sudah menyedari apa yang berlaku.

Bagi setiap soalan seterusnya, Charles menunjukkan keraguan kepada semua yang hadir kerana dia sering meneka jawapan yang salah, kemudiannya beralih kepada jawapan lain, selepas mendapat bantuan.

Teknik yang sama digunakan sehinggalah Charles sampai ke soalan terakhir iaitu soalan ke-15. Kali ini, ia amat jelas beliau cuba menipu. Soalannya adalah seeprti berikut:

"Satu nombor yang diikuti dengan seratus digit 0 dikenali sebagai apa?"

Charles mula dengan meneka jawapannya mungkin D (Nanomole), dan juga mungkin C (Gigabit). Dia kemudiannya menyambung dengan berkata:

"Saya rasa bukan B, dan saya tak rasa saya pernah dengar jawapan A (Googol)."

Dan sejurus selepas dia menyebut Googol, bunyi batuk jelas kedengaran. Kamera sekali lagi menunjukkan isterinya dalam keadaan cemas.

Charles sekali lagi menegaskan bahawa dia tidak tahu apa maksud Googol, dan isterinya kelihatan seperti berang kerana Charles membuktikan bahawa dia tak tahu apa itu Googol. Jadi, jika dia menjawab Googol, ia pasti sangat mencurigakan.

Sekali lagi batuk kedengaran, dan kali ini Charles benar-benar mencetuskan keraguan apabila memilih jawapan yang dia tak pernah dengar sebelum ini yang merisikokan wang sebanyak £468,000 jika salah.

Ketika menyebut Googol buat kali terakhir, bunyi batuk terakhir kedengaran membuatkan Charles mengunci jawapan A, Google. Seperti yang dirancangkan, jawapan tersebut adalah betul, menjadikan Charles jutawan serta-merta.

Ketika Charles dan isterinya beranggapan bahawa mereka telah menang, syarikat produksi menggantungkan pembayaran wang £1 juta atas alasan berlaku penipuan. Mereka menuduh Charles melakukan penipuan menggunakan helah.

Antara sebab yang membuatkan pihak produksi syak adalah tingkahlaku Charles yang sangat pelik kerana memilih kebanyakan jawapan daripada pilihan jawapan yang dia tidak yakin pada awalnya, atau pun tidak pernah mendengar jawapan tersebut.

Pihak produksi dibantu oleh penyiasat dan pihak polis akhirnya yakin bahawa mereka melakukan penipuan dengan menggunakan taktik batuk, lalu mendakwa Charles, Diana dan Tecwen di mahkamah.

Setelah dibicarakan, Charles Ingram dijatuhkan hukuman penjara 20 bulan tergantung, bermakna dia tidak dipenjarakan sebaliknya diberikan masa berkelakuan baik di bawah pengawasan.

Diana dan Tecwen masing-masing dijatuhkan hukuman 4 dan 5 bulan berkelakuan baik. Pada tahun 2005, Charles diisytiharkan muflis dan diikuti isterinya pada tahun 2006.

Menurut pihak produksi, jika Charles berhenti di tahap £125,000 atau £250,000, mereka mungkin tidak mengesyaki corak batuk dan penipuan tersebut.


Ini Kehidupan Seharian Penduduk New Delhi, Bandar Paling Tercemar Di Dunia

Di media arus perdana, negara China seringkali digambarkan sebagai kawasan paling tercemar di dunia. Walau bagaimanapun, mungkin ramai yang tidak tahu berdasarkan kajian alam sekitar, kawasan paling tercemar di dunia sebenarnya adalah bandar New Delhi yang terletak di India.

Polisi-polisi baru yang diperkenalkan kerajaan China dalam mengurangkan pencemaran alam sekitar sedikit sebanyak berjaya mengurangkan pencemaran alam sekitar di sana. Malangnya, di New Delhi tiada tindakan drastik yang diambil oleh pihak kerajaan.

Pernahkah anda gambarkan bagaimanakah kehidupan di bandar yang sangat kotor dan tercemar seperti di New Delhi?

Syarikat penerbangan United Airlines pernah membatalkan penerbangan ke bandar ini kerana keadaan udara yang sangat terus. Pencemaran udara yang sangat teruk ini semestinya akan mengehadkan jarak penglihatan yang akan membahayakan penerbangan kapal terbang.

Malah, banyak juga kemalangan jalan raya yang berpunca daripada pemandangan yang agak terhad ini. Statistik kajian alam sekitar pada bulan November 2017 yang dikeluarkan pihak kerajaan Amerika Syarikat menunjukkan indeks kualiti udara di kawasan ini begitu tinggi dan melebihi tahap bahaya untuk manusia.

Para doktor menggambarkan keadaan kualiti udara di sini sangat teruk, seumpama menghisap 50 batang rokok sehari! Pada tahun 2015, The Lancet Commission, sebuah organisasi yang menjalankan kajian alam alam sekitar dan kesihatan mendedahkan 2.5 juta kematian yang dilaporkan pada tahun tersebut adalah berpunca daripada kualiti udara yang sangat merbahaya di New Delhi.

Perkembangan perindustrian yang pesat, amalan pembakaran sampah besar-besaran secara terbuka, ketumpatan penduduk tinggi dan kenderaan yang terlalu banyak adalah antara perkara utama yang menyumbang kepada kualiti udara yang sangat merbahaya ini.

Selain tahap kualiti udara yang sangat teruk, New Delhi juga mempunyai masalah pencemaran air yang sangat serius. Malah, Sungai Yamuna yang dianggap suci bagi penganut agama Hindu juga tidak terkecuali menjadi mangsa pencemaran. Dengan kepanjangan 1376 kilometer yang merentasi negara India, sungai ini merupakan sumber air utama yang membekalkan air kepada lebih 57 juta penduduk.

Malangnya, kira-kira 80% pencemaran terhadap sungai tersebut datangnya daripada bahagian sungai tersebut sepanjang 22.5 kilometer yang melalui bandar New Delhi. Hakisan tanah, pembuangan sampah dan juga bahan kimia daripada kilang-kilang menjadikan air di sungai ini dilitupi lapisan bahan tercemar berwarna hitam dan putih.

Walaupun begitu, Sungai Yamuna ini tetap menjadi nadi kehidupan bagi masyarakat yang tinggal berdekatan sungai yang dianggap suci ini. Adalah normal untuk melihat kanak-kanak bermain di sepanjang sungai ini. Malah, air daripada sungai ini juga digunakan untuk mencuci pakaian.

Bagi masyarakat penganut Hindu pula, mereka juga mempunyai amalan spiritual mandi dan minum air sungai ini yang dipercayai boleh memadamkan dosa-dosa mereka yang lampau.

Kebanyakan penduduk tempatan bekerja di kilang-kilang dalam pelbagai sektor. Kilang-kilang inilah merupakan punca utama pencemaran sungai dan udara di bandar New Delhi. Undang-undang yang tidak dikuatkuasakan menyebabkan pemilik kilang sewenang-wenangnya membuang sisa bahan kimia ke dalam sungai dan ke udara.

Percaya atau tidak, pencemaran sampah dan sungai di New Delhi ini juga dijadikan punca pendapatan utama sesetengah penduduknya. Terdapat lelaki, wanita mahupun kanak-kanak yang akan mengumpulkan barang-barang seperti besi, plastik dan kertas yang boleh dikitar semula.

Pendapatan daripada pekerjaan ini boleh dianggap lumayan. Mereka mampu memperoleh gaji setinggi 1000 rupee sehari, atau bersamaan dengan RM 59. Jumlah ini adalah 3 kali ganda daripada purata gajian harian penduduk yang bekerja di bandar.

Aktiviti dan pekerjaan tradisional seperti pertanian dan perternakan juga masih wujud di celah timbunan sampah sarap dan kawasan yang sangat tercemar ini. Perkara ini sememangnya menjadi kebimbangan memandangkan terdapat risiko hasil tanaman, daging dan produk tenusu ini untuk tercemar.


8 Tempat Di Dunia Yang Tidak Pernah Diterokai Manusia

Dengan kemajuan teknologi, adalah mudah untuk mengembara ke mana sahaja di bumi ini. Pada awal peradaban manusia, tempoh masa yang sangat panjang diperlukan untuk sampai ke sesuatu lokasi, namun kini jarak yang jauh hanya mengambil masa beberapa jam sahaja.

Walaupun begitu, masih terdapat banyak lokasi di dunia ini yang masih tidak diterokai manusia, atau masih belum dijejaki oleh orang luar atau pelancong. Ia terutamanya disebabkan oleh kesukaran mengakses lokasi tersebut dan juga keadaan cuaca yang ekstrem.

iluminasi.com ingin berkongsi dengan para pembaca 8 lokasi yang masih suci dan tidak pernah diterokai oleh manusia atau pelancong.

Taman Negara Daintree terletak di Far North Queensland di Australia, dan kekal tidak disentuh oleh manusia sepenuhnya, serta mempunyai hutan hujan yang sangat purba. Ekosistem ini dikatakan adalah antara yang tertua di bumi dengan konsentrasi tumbuhan dan spesis haiwan yang besar yang tidak boleh dijumpai di mana-mana tempat di bumi.

Selain itu, haiwan-haiwan ini telah wujud lebih daripada 2,500 tahun dahulu.

La Rinconada adalah sebuah bandar perlombongan kecil yang terletak di Andes Peru dan dikenali sebagai salah satu tempat yang paling tidak boleh diakses di Amerika Selatan. Ia dikenali sebagai bandar tertinggi dunia yang terletak di 17,000 kaki di atas paras laut.

Bandaraya yang luar biasa ini adalah glasier beku dan satu-satunya cara untuk sampai ke sini adalah dengan menggunakan trak melalui jalan-jalan gunung berliku-liku yang sangat berbahaya.

Perjalanan untuk sampai ke bandar ini boleh memakan beberapa hari dan boleh menyebabkan penyakit kerana ketinggian yang melampau dengan keadaan bandar yang buruk, menjadikannya lebih sukar untuk didiami.

Papua New Guinea juga merupakan salah satu tempat di mana manusia tidak pernah menjejakkan kaki dan terdapat banyak spesis tumbuhan dan yang haiwan yang tidak diterokai tinggal di kawasan hutan pedalaman ini.

Ia mempunyai ciri-ciri semula jadi dan bentuk muka bumi yang lasak, kurang pembangunan infrastruktur yang menjadikannya sukar untuk diakses oleh manusia.

Antartika adalah salah satu lokasi terpencil di dunia yang berada di dasar dunia, di mana tidak ada penduduk asli yang mendiami rantau ini. Terdapat banyak pusat penyelidikan yang beroperasi di sini dan stesen McMurdo adalah salah satu yang terbesar.

Stesen McMudro adalah pusat penyelidikan antarabangsa yang terletak di Pulau Ross dan berhampiran dengan hujung utara benua ini. Walaupun ia beku sepenuhnya, ia masih menjadi rumah kepada lebih daripada 1,200 saintis ketika musim panas.

Dahulunya, ia mengambil masa beberapa bulan untuk sampai ke sini namun dengan teknologi yang semakin canggih, 3 landasan pesawat yang dibina memudahkan akses ke lokasi ini.

Kepulauan Kerguelen dikenali sebagai pulau-pulau terpencil kerana jaraknya yang sangat jauh dari tamadun manusia dan terletak di lautan India Selatan.

Tiada jalan udara untuk sampai ke pulau ini dan satu-satunya cara untuk sampai ke tempat ini adalah dengan mengambil bot yang memerlukan masa 6 hari dari Reunion (pulau kecil terletak di pantai Madagascar). Sama seperti Antartika, pulau ini tiada penduduk asli tetapi terdapat saintis dan jurutera Perancis dan dikenali sebagai pusat penyelidikan saintifik.

Alert adalah sebuah kampung kecil yang terletak di Kanada, di hujung wilayah Nuvanut di Lautan Artik dan hanya 805 kilometer sahaja di bawah Kutub Utara. Ia adalah salah satu lokasi yang paling kurang diterokai di dunia dan tidak didiami oleh mana-mana manusia.

Suhu di kampung ini mampu mencapai -40 darjah Celcius dan dengan lokasinya di puncak bumi, keadaan cuaca yang sangat ekstrem boleh mengakibatkan siang hampir 24 jam pada musim panas atau kegelapan 24 jam pada musim sejuk.

Alert juga mempunyai kemudahan penerima radio dan berfungsi sebagai makmal cuaca bagi Kanada dan bandar terdekat adalah perkampungan nelayan terletak kira-kira 2,092 kilometer dari lokasi ini.

Wilayah Motuo dianggap sebagai daerah terakhir di China yang mana tidak ada jalan untuk menuju atau masuk ke tempat ini. Ini adalah salah satu tempat yang tidak dicemari dan belum pernah dijelajahi di dunia.

Terdapat laluan darat yang agak berbahaya melintasi bahagian-bahagian Himalaya yang mempunyai cuaca beku. Untuk menyeberangi ke Wilayah Motuo, anda haru melalui jambatan gantung dengan panjang 200 meter.

Kawasan ini terdiri daripada pelbagai jenis tumbuhan yang pelbagai yang menjadikannya sangat menarik, namun kekal sebagai tanah misteri kerana beberapa percubaan menghasilkan jalan yang boleh digunakan untuk masuk, gagal disebabkan disebabkan sifat unik landskap ini, terdedah kepada longsoran dan tanah runtuh.

Tristan Da Cunha adalah kepulauan pulau-pulau kecil yang terletak di seluruh Lautan Atlantik Selatan dan kekal tidak dihuni manusia. Tanah yang paling dekat dengan lokasi ini adalah Afrika Selatan yang berada pada jarak kira-kira 2,736 kilometer, dan Pantai Amerika Selatan adalah kira-kira 3,219 kilometer.

Tempat ini kaya dengan sejarah dan pertama kali ditemui oleh penjelajah Portugis dan kemudiannya menjadi milik British. Pulau ini adalah tempat yang paling terpencil di dunia dan ciri-ciri geografinya yang sangat unik menjadikannya mustahil untuk sampai menggunakan jalan udara, dan hanya boleh melalui jalan air.


Bolehkah Buka Akaun Dengan Bank Negara Malaysia? Apa Fungsi BNM Sebenarnya?

Disebabkan kerajaan Pakatan Harapan menubuhkan Tabung Harapan Malaysia (THM) bagi membantu masalah hutang negara, ramai orang awam yang membantu dan tak kurang juga yang mengutuk.

Namun, ada segelintir yang meragui kesahihan wang tersebut akan digunakan ke arah yang betul dengan mempersoalkan mengapa akaun tersebut dibuka dengan Maybank, dan bukan Bank Negara Malaysia?

Bolehkah kita membuka akaun dengan Bank Negara Malaysia? Dan, tahukah anda apakah fungsi sebenar Bank Negara Malaysia?

Bank Negara Malaysia (BNM) adalah badan berkanun yang dikawal oleh Akta Bank Negara Malaysia 2008. Antara objektif-objektif Bank Negara Malaysia seperti yang digariskan di dalam Akta BNM adalah seperti berikut:

Kestabilan monetari bermaksud kestabilan nilai mata wang Malaysia iaitu ringgit. Nilai ringgit perlu dilindungi dan cara terbaik adalah mengekalkan kestabilan harga, iaitu dengan menentukan inflasi di Malaysia supaya terus berada di tahap paling rendah.

Perubahan dasar monetari yang bersesuaian membantu Bank Negara Malaysia memastikan inflasi kekal pada paras rendah serta kuasa membeli ringgi tidak susut.

Jika ketidakstabilan monetari berlaku, harga barang akan meningkat (inflasi) atau jatuh (deflasi). Ini akan memberikan gangguan dan menjejaskan pertumbuhan ekonomi negara bagi jangka masa panjang.

Jika inflasi tinggi, orang awam akan cenderung melindungi kuasa membeli mereka sekaligus menyebabkan permintaan untuk aset tetap seperti rumah dan hartanah yang dianggap sebagai "kalis inflasi", akan melonjak.

Situasi ini membuatkan orang ramai tidak lagi minat untuk melabur dalam kapasiti produktif ekonomi.

Pada masa yang sama, penabungan oleh penabung dalam sistem kewangan negara semakin berkurangan kerana takut nilai tabungan mereka akan susut.

Malah, mereka yang berpendapatan tetap berasa tidak lagi mampu membeli barangan dan perkhidmatan seperti dahulu, menyebabkan taraf kehidupan merudum.

Kadar inflasi tinggi juga akan membuatkan barangan eksport negara menjadi mahal kepada orang asing, sekaligus mengurangkan daya saing eksport negara.

Sebagai sebuah bank pusat Bank Negara Malaysia mempunyai peranan pembangunan yang penting menyumbang kepada kekuatan asas ekonomi.

BNM mengendalikan Sistem Maklumat Rujukan Kredit Pusat, membolehkan pihak bank membuat keputusan bermaklumat ke atas permohonan pinjaman bagi mewujudkan budaya kredit yang baik.

Di peringkat institusi, BNM menubuhkan institusi khas bagi memenuhi jurang sistem kewangan, termasuklah:

BNM menggalakkan sekumpulan broker sehinggalah menjadi Bursa Saham Kebangsaan Malaya dan kemudiannya Bursa Saham Kuala Lumpur (kini Bursa Malaysia) dalam usaha membangunkan pasaran modal.

Bank perdagangan dimiliki oleh pihak swasta yang menyediakan pelbagai perkhimatan kepada orang ramai untuk mengaut keuntungan.

Antara contoh-contoh termasuklah CIMB Bank, Maybank, RHB Bank dan macam-macam lagi.

Bank perdagangan ditubuhkan di bawah Akta Bank dan Institusi Kewangan 1989. Terdapat dua jenis bank perdagangan iaitu bank perdagangan milikan perdagangan dan bank perdagangan milikan asing.

Perbezaan antara kedua-dua entiti ini adalah Bank Negara Malaysia berkhidmat untuk kerajaan Malaysia dan menjadi jurubank bank perdangan, manakala bank perdagangan memberikan perkhidmatan kepada orang awam dan perniagaan.

BNM hanya memberikan pinjaman kepada bank perdangangan, dan bank perdagangan memberikan pinjaman kepada pelanggan / orang awam.


5 Sebab Kenapa Rusia Sangat Ditakuti Dunia Luar

Rusia merupakan antara kuasa terbesar dunia pada ketika ini dari pelbagai segi. Negara dengan keluasan terbesar di dunia ini satu ketika dahulu pernah menjadi kuasa terbesar dunia sehinggalah kejatuhan Kesatuan Soviet pada tahun 1991.

Mereka berada di hadapan dari pelbagai segi termasuklah yang paling ditakuti iaitu senjata nuklear. Dengan kepimpinan Vladimir Putin, banyak negara di dunia terutamanya negara sekitar berasa tidak senang, oleh itu iluminasi.com ingin kongsikan 5 sebab mengapa Rusia adalah negara yang paling ditakuti dunia ketika ini.

Estonia adalah negara Eropah Timur yang berhampiran dengan sempadan Rusia. Ia merupakan negara yang unik jika dibandingkan dengan negara-negara lain di seluruh dunia kerana segalanya yang dilakukan dalam hidup bergantung kepada internet.

Mereka menggunakan internet untuk membayar denda letak kereta, mengundi, membayar bil utiliti dan cukai, dan hampir semua yang anda boleh bayangkan. Kanak-kanak di Estonia diajarkan untuk menggunakan internet dengan betul di sekolah pada usia yang muda dan dianggap sebagai salah satu negara paling cerdas teknologi di dunia.

Dan disebabkan ini, pada tahun 2007, rakyat Estonia sangat terkejut dan takut apabila infrastruktur internet mereka dilanda serangan siber yang berjaya membuatkan seluruh sistem internet mereka tidak berfungsi selama 3 minggu.

Difahamkan, rakyat Estonia bimbang ia merupakan ujian yang berkemungkinan diikuti dengan serangan Rusia yang bakal berlaku. Estonia pernah menjadi sebahagian daripada Kesatuan Soviet dan dipenuhi dengan etnik Rusia, jadi Putin boleh melakukan sesuatu yang serupa dilakukan ke atas Crimea (semenanjung Eropah).

Dengan infrastuktur mereka yang lumpuh, ia menyukarkan Estonia untuk menghalang kekacauan yang Putin bakal ciptakan. Dengan langkah agresif yang dilakukan baru-baru ini oleh Rusia dari segi jenayah siber dan usaha mereka yang berterusan di Ukraine, Estonia bimbang dan takut mereka mungkin menjadi sasaran seterusnya dan sudah bersiap sedia untuk berperang.

Apabila pengundian Brexit berlaku, Vladimir Putin cuba untuk menunjukkan rasa tidak peduli, namun ramai pakar percaya bahawa beliau teruja dengan keputusan itu. Perkara utaa yang menghentikan Putin daripada mengambil semula bekas Negara Soviet, adalah Kesatuan Eropah dan NATO yang kuat.

Malangnya, kedua-dua NATO dan Kesatuan Eropah kini berada dalam situasi yang paling lemah dalam sejarah dan ia dilihatkan akan menjadi semakin buruk pada masa akan datang. Dengan keluarnya United Kingdom daripada Kesatuan Eropah, ia memungkinkan lebih banyak negara untuk keluar.

Ini akan menyukarkan negara-negara Eropah Barat untuk melancarkan sebarang sokongan defensif jika Putin cuba untuk memasuki Eropah Timur.

Jika Kesatuan Eripah terus terbubar, Rusia akan mempunyai lebih kuasa untuk melakukan rundingan dengan negara individu, dan lebih mudah untuk membuli negara-negara Eropah yang kecil dengan ekonomi relatif yang besar.

Jika mereka berjaya mengambil alih negara Eropah Timur, ia sekaligus menguatkan lagi Rusia yang sememangnya kini sudah menjadi antara kuasa terbesar dunia.

Antara salah satu perkara yang menjadikannya lebih sukar bagi sesebuah negara seperti di Eropah atau Amerika Syarikat untuk berurusan dengan ancaman daripada diktator adalah kerana diktator tersebut mempunyai kelebihan berkuasa selama-lamanya, menyatukan pemilikannya dan menjadikannya mampu untuk melaksanakan rancangan jangka masa panjang.

Sebaliknya, negara seperti Amerika Syarikat mempunyai perlembagaan yang memilih dan mengubah pemimpin kerajaan, bermaksud dasar-dasar untuk menangani ancaman terkini sentiasa berubah-ubah mengikut setiap pemimpin tertinggi.

Setiap presiden atau perdana menteri akan mempunyai idea yang berbeza mengenai bagaimana untuk menangani musuh dan ia bermakna segalannya akan berubah, membuatkan sesuatu rancangan itu tidak akan menjadi kukuh, tidak seperti Rusia.

Vladimir Putin boleh terus berkhidat selama hampir dua dekad, memastikan beliau boleh perlahan-lahan mencapai matlamatnya. Putin pernah menjadi Perdana Menteri Rusia dari tahun 1999 hingga 2000. Kemudian beliau menjadi Presiden Rusia ke-2 dari tahun 2000 hingga 2008, sebelum kembali memegang jawatan Perdana Menteri dari 2008 hingga 2012.

Dan pada tahun 2012, beliau sekali lagi beralih jawatan daripada Perdana Menteri ke-33 kepada Presiden ke-4 Rusia. Putin merupakan satu-satunya yang pernah memegang jawatan Perdana Menteri dan Presiden Rusia sebanyak dua kali, dan masih berkuasa.

Dengan populariti Putin, beliau dikatakan mungkin mampu memegang jawatan presiden sepanjang hayatnya, dan ini pastinya tidak disenangi oleh negara-negara lain.

Apabila bercakap mengenai negara nuklear yang paling kuat, ramai yang cenderung untuk memikirkan tentang Amerika Syarikat. Namun sebenarnya, Rusia adalah negara yang mempunyai simpanan senjata nuklear paling besar di dunia, mengalahkan Amerika Syarikat.

Ini termasuklah kedua-dua peledak dalam simpanan dan yang sedia untuk digunakan. Amerika Syarikat mempunyai hampir 7,000 peledak nuklear namun Rusia mempunyai lebih daripada itu, dengan perbezaan yang kecil.

Rusia juga mempunyai kira-kira 40 peledak nuklear aktif melebihi Amerika Syarikat, dengan kedua-dua negara mempunyai hampir 2,000 unit yang siap sedia untuk dilancarkan.

Ramai juga yang menyangkakan China mempunyai peledak yang lebih kurang sama banyak namun sebenarnya mereka tidak mempunyai peledak nuklear yang sedia untuk dilancarkan pada ketika ini.

Negara terdekat selepas Amerika Syarikat adalah Perancis, dengan beberapa ratus peledak dan diikuti United Kingdom, dengan lebih daripada 100 unit.

Dan disebabkan ini sahaja, Rusia seharusnya dihormati dan ditakuti. Dengan antara ekonomi terkuat, kawasan yang sangat luas dan tenaga nuklear yang banyak, mereka adalah negara yang tidak dapat dinafikan kekuatannya.

Rusia juga sangat berbahaya kerana hampir setiap orang Rusia berjantina lelaki yang sihat, sekurang-kurangnya mempunyai beberapa tahun pengalaman berkhidmat dalam angkatan tentera.

Rakyat Rusia yang berusia di antara 18 hingga 27 tahun diwajibkan untuk berkhidmat dalam angkatan tentera supaya setiap warganegara mereka mampu bersiap sedia jika diperlukan, dan juga untuk menjadikan tentera mereka lebih kuat dan berdisiplin sepanjang masa.

Kini, ramai yang cuba untuk meloloskan diri daripada dipilih kerana tak semua yang mahu menyertai angkatan tentera, namun ia sukar untuk dilakukan dan pasti dapat dikesan.

Tanpa alasan perubatan yang sah, mereka perlu membayar beribu-ribu ringgit untuk mendapatkan dokumen palsu bagi mengelakkan diserap berkhidmat. Dan bagi mereka yang mencuba trik seperti tinggal di alamat yang berbeza daripada alamat rasmi, mereka masih akan tertangkap.

Dan walaupun ada yang berjaya terlepas, Rusia masih mempunyai sebahagian besar lelaki muda yang sihat dan mempelajari cara hidup tentera dan bagaimana untuk berjuang bermatian untuk negara mereka, jika diperlukan.

Dengan peratusan lelaki yang mempunyai latihan dan pengalaman ketenteraan jauh lebih tinggi dari negara-negara lain, Rusia mampu mengerahkan tenaga yang lebih jika peperangan yang meletus berlanjutan atau konflik tersebar di seluruh dunia.

Beberapa buah negara berdekatan dengan Rusia seperti Sweden baru-baru ini menambah perkhidmatan ketenteraan wajib untuk mempersiapkan diri daripada ancaman. Dunia perlu berhati-hati dengan Rusia dan mereka yang tinggal di Eropah Timur adalah yang paling berisiko.


8 Senjata Paling Dahsyat Yang Digunakan Dalam Perang Dunia Kedua

Perang Dunia Kedua adalah perang yang paling dahsyat dalam sejarah manusia setakat ini. Jika pada hari ini kita memikirkan senjata yang digunakan dalam perang ini, persepsinya sangat berbeza.

Walaupun perang ini sudah lama berlalu, namun banyak senjata yang menakutkan digunakan untuk mempertahankan dan menyerang pihak musuh. Malah, pelaburan yang sangat tinggi dilakukan dalam merekacipta senjata-senjata yang memusnahkan. iluminasi.com ingin berkongsi 8 senjata paling dahsyat digunakan dalam Perang Dunia Kedua.

Agak kelakar jika mendengar istilah "Tikus Letupan", tetapi ia merupakan antara salah satu senjata paling dahsyat ketika Perang Dunia Kedua. Juga dikenali sebagai bom tikus oleh Eksekutif Operasi Khas British untuk menentang Jerman ketika Perang Dunia Kedua.

Winston Churchill memainkan peranan penting dalam menguru-harakan Eropah, di mana tikus berbahaya ini digunakan. Bangkai tikus-tikus dipenuhi dengan bahan peledak dan diedarkan berhampiran dengan bilik boiler Jerman.

Dengan kepanasan di kawasan sekitar, bom-bom tikus ini akan meletup dengan automatik mencetuskan kerosakan di seluruh bandar menyebabkan kerugian ekonomi dan sosial bagi Jerman ketika perang ini.

Seperti yang dijelaskan pada namanya, Kesatuan Soviet pada tahun 1941 menggunakan anjing terlatih untuk memerangi kereta kebal dan lokasi musuh iaitu Jerman dengan menjatuhkan bom.

Anjing-anjing ini telah dilatih dengan begitu hebat selama 6 bulan untuk menyeret bom ke kereta kebal yang menjadi sasaraan. Sebagai salah satu kaedah yang paling menakutkan untuk dilaksanakan, Soviet walaubagaimanapun tidak berjaya untuk menghancurkan lawan kerana anjing-anjing tersebut terpaksa berhadapan dengan persekitaran yang baru, iaitu tak sama seperti persekitaran ketika dilatih.

Tiada anjing yang mampu menguasai tugas itu dan kembali kepada pengendali, yang akhirnya membunuh pengendali dan juga anjing tersebut. Akhirnya, anjing-anjing ini hanya dilatih untuk bergerak ke arah kereta kebal lawan sebagai pengebom bunuh diri, dengan tujuan merosakkan kereta kebal lawan.

Kereta kebal T-34 adalah antara salah satu kereta kebal tempur yang ringkas dan berkuasa, pertama kali diperkenalkan pada tahun 1941. Dimiliki oleh Kesatuan Soviet, kereta kebal ini dikatakan sebagai "kereta kebal terbaik di dunia" oleh komander tentera Jerman, Paul Ludwig Ewald von Kleist.

Ia mampu beroperasi di atas sebarang jenis bentuk muka bumi seperti pergunungan dan hutan, dan mempunyai kekuatan tembakan yang sangat tinggi. Perisai depan kereta kebal ini direka dengan bentuk "cerun" untuk memesongkan tembakan dan pihaak musuh mempunyai cabaran yang besar untuk menembusi dinding hadapan T-34.

Walaupun banyak kereta kebal yang baru kini dihasilkan dengan kualiti perisai yang lebih hebat, namun T-34 masih memegang gelaran tertinggi sebagai kereta kebal paling hebat dalam sejarah.

Roket V2 adalah peluru berpandu balistik jarak jauh yang pertama dan dihasilkan oleh Jerman ketika Perang Dunia Kedua sebagai senjata pembalasan. Dilancarkan secara menegak, roket V2 menjadi objek buatan pertama yang berjaya menyeberangi sempadan ruang udara.

Pad pelancaran adalah mudah alih dan adalah mustahil untuk mengetahui titik di mana roket ini dilancarkan secara tepat. Roket ini tersangat kuat dan mampu bergerak secara menegak sejauh 9.65 kilometer sebelum beralih arah kepada mendatar.

Roket V2 mampu mencecah 6,437 kilometer sejam dan apabila ia sampai di kawasan sasaran, ia akan menggali dengan kedalaman beberapa kaki terlebih dahulu sebelum meletup yang mampu membunuh lebih daripada 9,000 orang di sekelilingnya.

Meriam rel Dora dan Gustav biasanya dirujuk sebagai "Schwerer Gustav", yang dihasilkan untuk memusnahkan kubu Perancis. Ia telah dicipta oleh Nazi Jerman semasa Perang Dunia Kedua, yang dianggap sebagai meriam rel terkuat seberat 1,350 tan.

Letusan tembakan meriam ini tersangat kuat sehinggakan ia mampu mencapai sasaran sejauh 47 kilometer. Ia juga dianggap sebagai meriam yang menggunakan kaliber paling besar dan berat pernah digunakan dalam pertempuran.

Satu cangkerang dalam meriam rel Gustav mempunyai panjang 800 mm dan mampu menembusi apa sahaja yang disasarkan.

V3 Cannon adalah meriam yang paling kuat dan dahsyat yang digunakan dalam Perang Dunia Kedua oleh tentera Jerman. Ia dihasilkan terutamanya untuk menghangcurkan London dalam projek rahsia dengan kod nama "Busy Lizzie".

V3 dibangunkan juga untuk menghancurkan Luxembourg dari dua kubu besar yang terletak di kawasan Perancis. Senjata ini sangat kuat dengan sistem multi-caj untuk menembak pada halaju tinggi.

Panjang tong meriam ini sangat lah besar dan cukup besar untuk tujahan terhadap pangkalan musuh.

Kapal selam berkelas Gato, merujuk kepada ikan khas yang bernama "Catshark" yang berada di dasar laut. Ia mula diperkenalkan oleh Amerika Syarikat pada tahun 1941 dan perkhidmatan utama berikutnya adalah menjadi pemusnah untuk laut perdagangan Jepun.

Kapal selam Gato memberikan sokongan yang kuat sebagai tulang belakang kepada armada Tentera Laut Amerika Syarikat yang membantu mereka memusnahkan tentera laut Jepun.

Ia mempunyai kapasiti untuk menyelam sehingga kedalaman 300 kaki dan menahan tekanan yang tinggi. Malah, kapal selam ini mampu menahan serangan tembakan yang kuat daripada pihak musuh.

Bom atom adalah ciptaan terhebat dan paling dahsyat sepanjang zaman. Amerika Syarikat adalah negara pertama yang menggungakan bom atom untuk menghancurkan bandar Jepun iaitu Hiroshima dan Nagasaki pada tahun 1945.

Bom atom pada dasarnya hasil daripada senjata nuklear, yang menggunakan tenaga fisi (pembelahan atom) untuk memberikan kesan kepada kawasan yang disasarkan. Satu bom atom terdiri daripada tenaga bersamaan dengan 10 juta TNT, yang menggunakan konsep tindak balas fisi.

Tambahan lagi, letupan dan kemusnahan yang berlaku mampu menghancurkan keseluruhan bandar. Radiasi daripada bom atom tersangatlah bahaya sehingga mampu menyebabkan mutasi untuk menyebabkan penyakit kepada manusia dan haiwan.


5 Cara Licik Syarikat Pengiklanan Digital Mencuri Dan Mendapatkan Data Peribadi Anda

Berbanding cara pengikiklan konvensional, cara pengiklanan secara digital dikatakan lebih berkesan dan kebiasaannya lebih murah. Antara syarikat gergasi yang menyediakan platform pengiklanan digital adalah Google (melalui servis Google Adwords) dan Facebook (melalui Facebook Ads).

Mengapakah cara pengiklanan digital ini lebih berkesan? Kerana ianya membolehkan pemilik bisnes menjadi lebih selektif dalam mengiklankan produk mereka kepada segmen bakal pelanggan tertentu. Sebagai contoh, di bahagian tetapan Facebook Ads anda boleh menyasarkan iklan anda untuk dipaparkan kepada kumpulan pengguna tertentu bergantung kepada pelbagai faktor seperti jantina, umur, kawasan tempat tinggal dan juga minat terdapat sesuatu perkara.

Ini merupakan satu kelebihan kerana anda hanya memaparkan iklan kepada pengguna yang benar-benar minat dengan produk yang dijual sahaja. Selain itu, kos pengiklanan juga dapat dijimatkan.

Kerana pentingnya bagi pemilik bisnes untuk mendapatkan informasi pengguna bagi tujuan pengiklanan, maka pelbagai cara licik yang digunakan oleh mereka untuk mendapatkan data peribadi pengguna sama ada secara beretika mahupun tidak. Malah industri melombong data pengguna juga dianggarkan bernilai berbilion ringgit setiap tahun. Berikut merupakan antara taktik licik yang diketahui pernah digunakan oleh syarikat pengiklanan atau syarikat yang menyediakan servis mendapatkan data peribadi pengguna.

Satu ketika dahulu, viral gambar Mark Zuckerberg di hadapan laptopnya dimana jelas kelihatan beliau menutup kamera webcam dan dan mikrofon pada komputer tersebut dengan lapisan pita pelekat. Ramai netizen membincangkan tentang perbuatannya itu dan mengaitkannya dengan teori bahawa terdapat laman web atau aplikasi komputer yang menggunakan kamera dan mikrofon laptop pengguna secara senyap untuk merekod gambar.

Antara syarikat yang membangunkan aplikasi seperti ini adalah Real Eyes melalui teknologi "Emotional Analytics". Teknologi ini membolehnya mengetahui ekspresi muka pengguna apabila melihat iklan video yang dipaparkan dilaman web. Antara pelanggan utamanya adalah syarikat-syarikat besar seperti Coca-Cola, IKEA, McDonald's dan banyak lagi.

Dalam zaman teknologi masa kini, telefon pintar adalah antara barang yang wajib dibawa oleh setiap manusia tidak kira kemana sahaja. Maka tidak hairanlah ianya merupakan antara "alat" penting bagi pengiklanan untuk mendapatkan maklumat sulit anda.

Ada segelintir aplikasi yang merakam perbualan anda secara sulit. Ada juga aplikasi yang secara jelas menyatakan bahawa perbualan anda akan direkod tapi pengguna seringkali tidak perasan kerana ianya dinyatakan pada bahagian bawah polisi menggunakan aplikasi mereka. Kebanyakan pengguna hanya menekan butang "Agree" tanpa membaca secara teliti polisi tersebut.

Kebanyakan kedai mahupun pusat membeli belah menyediakan servis WiFi percuma kepada pelanggan mereka. Selain membolehkan pelanggan meluangkan lebih banyak masa di kedai mereka, sambungan WiFi ini juga boleh digunakan untuk mengetahui maklumat mengenai pengguna.

Bagi memudahkan pengguna, kebanyakannya tidak memerlukan pengguna untuk log masuk. Antara maklumat penting yang boleh diperolehi daripada pelanggan adalah minat dan kecenderungan pengguna terhadapa sesuatu perkara. Dari segi sekuriti pula, capaian WiFI seperti ini adalah kurang selamat kerana terdapat risiko anda digodam oleh pengguna lain. Sila baca tips kami 3 Tips Menggunakan WiFi Percuma dengan Selamat untuk memastikan anda tidak digodam.

Rekod kesihatan pesakit merupakan data yang sangat sulit. Apa sahaja maklumat kesihatan anda adalah rahsia antara anda dan doktor yang merawat anda. Malah, doktor juga tidak dibenarkan menceritakan rekod kesihatan anda kepada orang lain sesuka hati. Tapi, adakah benar rekod kesihatan seseorang pesakit itu begitu sulit dan rahsia?

Baru-baru ini, laman CNBC ada mendedahkan Facebook pernah mempunyai perancangan rapi untuk mendapatkan data pesakit daripada hospital. Walaupun data tersebut tidak menyebut secara spesifik nama pesakit, dengan menggunakan kaedah cross reference, Facebook berupaya untuk memadankannya dengan nama pengguna laman sosial itu. Semuanya terdedah apabila skandal Cambridge Analytica terbongkar tidak lama dahulu.

Teknologi pengecaman wajah merupakan antara teknologi terbaru bagi meningkat sekuriti pengguna internet dan produk teknologi. Boleh dikatakan kebanyakan telefon pintar baru didatangkan dengan teknologi ini untuk membolehkan pemilik telefon membuka telefon tanpa menekan kata kunci.

Dalam dunia pengiklanan, teknologi ini membantu pemilik bisnes mengenalpasti maklumat penting seperti umur, jantina dan bangsa penggunanya. Malah, laman e-perdagangan Amazon juga ada membangunkan teknologi pengecaman wajahnya sendiri yang diberi nama “Rekognition”. Terdapat ura-ura mengatakan Amazon sedang berusaha menjual teknologi ini kepada pasukan polis di Amerika Syarikat bagi memudahkan mereka mengesan penjenayah.


9 Logo Jenama Terkenal Yang Mempunyai Maksud Tersembunyi

Logo adalah sangat penting bagi sesebuah syarikat dalam membawa identiti mereka ke mata pelanggan. Kebanyakan daripada logo terkenal kelihatan sangat mudah dan ringkas, namun penghasilannya sebenarnya adalah sangat rumit.

Logo sesebuah syarikat itu perlulah ringkas supaya mudah diingati oleh pelanggan, tetapi perlu mempunyai mesej. iluminasi.com ingin berkongsi dengan anda 9 logo jenama terkenal yang mempunyai mesej tersembunyi.

Pasti anda menyangkakan bahawa anak panah tersebut kelihatan seperti senyuman, bermaksud misi utama Amazon adalah menggembirakan pelanggan mereka. Namun, jika dilihatkan dengan lebih teliti, anak panah tersebut menunjuk dari "a" ke "az".

Ini melambangkan bahawa Amazon mempunyai pelbagai jenis produk jualan, dari A hingga Z.

Adidas adalah pengeluar kasut dan pakaian sukan terkenal di dunia yang pada asalnya mempunyai 3 daun sebagai logonya. Logo semasa Adidas ketika ini merupakan 3 jalur senget atau condong yang menyerupai bentuk segi tiga.

3 jalur hitam dengan ruang putih di celah-celah melambangkan gunung dan halangan yang mana perlu diatasi oleh manusia dalam hidup.

Mudah dan ringkas bukan? Tidak juga. Sebenarnya, setiap gelung pada logo Audi ini mempunyai maksud tersendiri, iaitu mewakili 4 syarikat pengasas Auto-Union Consortium, pada tahun 1932.

Logo Toyotaa adalah yang paling rumit dari semua yang ada dalam senarai ini. Jika anda lihat betul-betul, logo terbentuk melalui gabungan 3 elips atau bentuk bujur. Menurut Toyota, ketiga-tiga bentuk bujur ini membawa makna yang tersendiri.

Bujur pertama adalah menandakan hati pelanggan, kedua menandakan hati produk dan yang terakhir menandakan proses teknologi dalam logo syarikat.

3 bentuk bujur ini menandakan penyatuan hati pelanggan, hati produk Toyota serta mewakili kemajuan teknologi Toyota.

Logo BMW dihasilkan daripada campuran warna biru dan putih secara berganti tetap dalam bulatan empat kuadran, Warna biru melambangkan warna langit manakala warna putih mewakili bilah kipas yang sedang bergerak.

BMW mempunyai peranan penting dalam menghasilkan enjin pesawat ketika Perang Dunia Kedua, yang membawa kepada kemunculan logo ini.

Logo lama Pepsi berada di sebelah kiri, dan di sebelah kanan adalah logo baru menelan belanja RM3.9 juta bagi merekabentuknya, yang dihasilkan oleh Arnell Associates.

Kemudian dokumen 27 muka surat daripada pihak Arnell telah bocor yang bertajuk "Strategi Reka Bentuk Menakjubkan", yang mencadangkan bahawa logo baru tersebut adalah sejenis logo seperti Da Vinci Code.

Maksud di sebalik logo 3 warna ini adalah, bulatan melambangkan bentuk bumi, dan 3 warna tersebut mewakili geodinamik bumi, medan magnet dan Pythagoras. Ia juga menyerupai bendera Amerika Syarikat disebabkan warna yang digunakan.

Jika dilihatkan, logo Mercedes-Benz adalah sangat ringkas menyerupai bicu roda, namun ia mempunyai makna di sebaliknya.

Menurut Mercedes-Benz, logo tri-bintang ini mewakili tekad pengeluar kereta ini dalam penghasilan kenderaan sejagat dengan enjinnya yang mendominasi darat, laut, dan udara (tiga mata).

Logo ini direka pada tahun 1994 oleh Linden Leader & Landor Associates. Logo FedEx kelihatan sangat ringkas tetapi agak rumit dari segi makna yang tersembunyi. Jika dilihatkan dengan teliti, terdapat ruang di antara huruf berwarna jingga iaitu "E" dan "X" membentuk satu anak panah.

Anak panah tersembunyi ini menjadi simbol subliminal bagi kelajuan dan ketepatan oleh syarikat ini.

Ya, huruf M tersebut mewakili "McDonald's: dan tiada maksud lain disebaliknya. Pada tahun 1960an, McDonald's ingin menukar logo ini tetapi perunding rekabentuk dan ahli psikologi mereka, Louis Cheskin mendesak supaya "gerbang emas" tersebut dikekalkan.

Menurut BBC, beliau berkata para pelanggan secara tidak akan melihat logo ini sebagai "simbolisma kepada sepasang payudara yang berkhasiat". Sama ada ia adalah benar atau tidak, logo ini adalah antara yang paling terkenal di dunia.

Apa yang anda nampak pada "M" tersebut, adakah sama seperti yang dikatakan oleh Louis Cheskin?


Biodata Ringkas Anak-Anak Tun Dr. Mahathir

Hasil perkahwinan dan perkongsian hidup Tun Dr. Mahathir dengan isterinya, Tun Dr. Siti Hasmah, mereka dikurniakan 4 orang anak dan telah mengambil 3 orang lagi sebagai anak angkat.

Keempat-empat anak kandung pasangan ini merupakan individu-individu yang sangat berjaya dengan perniagaan masing-masing. Walaupun ia terpalit dengan pelbagai kontroversi, ramai juga yang mengagumi kejayaan-kejayaan ini.

iluminasi.com ingin berkongsi serba sedikit tentang biodata anak-anak Tun Dr. Mahathir.

Dilahirkan pada 9 Jun 1957, Marina adalah anak sulung kepada pasangan ini. Beliau merupakan graduan daripada University of Sussex, England dan seorang aktivis sosial di Malaysia. Beliau merupakan pemimpin bagi banyak pertubuhan-pertubuhan bukan kerajaan seperti Yayasan AIDS Malaysia, serta blogger sosio-politik yang aktif.

Marina juga adalah seorang aktivis aktif untuk hak wanita. Pada tahun 2006, beliau telah menyifatkan status wanita Islam di Malaysia seperti yang serupa dengan orang Afrika Hitam di bawah apartheid.

Beliau telah menuntut penghapusan diskriminasi berdasarkan orientasi seksual pada tahun 1998 dan 1999.

Pada tahun 2010, Pertubuhan Bangsa-Bangsa Bersatu telah menganugerahi gelaran "Tokoh Sepanjang Tahun 2010" kepada beliau atas kegigihannya memperjuangkan hak kaum wanita, dan sentiasa lantang dalam kempennya berkaitan kesedaran terhadap HIV dan AIDS.

Pada tahun 2016, beliau sekali lagi dianugerahkan "Chevalier de la Légion d'Honneur" oleh kerajaan Perancis untuk "suara dan karisma beliau dalam banyak sebab", memetik kerja beliau dengan Majis AIDS Malaysia dan imigran.

Marina pernah berkahwin dengan lelaki Perancis dan mendapat anak perempuan sulung, Ineza. Perkahwinan kedua beliau dengan seorang jurugambar Indonesia terkenal, Tara Sosrowardoyo pada 7 Jun telah dikurniakan 2 anak perempuan dan seorang anak lelaki.

Mirzan merupakaan graduan Brighton Polytechnic, United Kingdom dengan Ijazah Sarjana Muda (Kepujian) Sains Komputer. Beliau kemudiannya menyambung pelajaran ke Wharton Business School, Amerika Syarikat dan memperoleh Ijazah Pengurusan Perniagaan.

Beliau mula bekerja dengan IBM World Trade Corporation selama 3 tahun dan kemudiannya mempunyai pengalaman perbankan pelaburan selama 4 tahun dengan Kumpulan Salomon Brothers.

Pada tahun 1990, Mirzan meneroka ke dalam bidang perniagaan dan dilantik ke dalam Lembaga Konsortium Logistik Bhd pada September 1992. Pada Januari 1996, syarikat ini disenaraikan di Papan Utama Bursa Saham Malaysia.

Beliau merupakan pemegang saham utama Konsortium dan memegang jawatan sebagai Pengerusi dan Presiden Eksekutif sehingga tahun 2007. Kini Mirzan adalah Pengerusi dan Ketua Pegawai Eksekutif syarikat Crescent Capital, pegangan pelaburan Malaysia dan firma penasihat strategik dan kewangan bebas yang diasaskan beliau.

Beliau juga kini menguruskan pelaburannya di Malaysia dan luar negara sambil membantu kolaborasi perniagaan di rantau ini. Antara peranan beliau adalah dalam lembaga di beberapa syarikat lain termasuklah :

Menurut sumber, kekayaan dan aset-aset Mirzan dianggarkan sebanyak RM780 juta.

Anak ke-3 Tun Mahathir, Tan Sri Mokhzani Mahathir lahir pada 2 Januari 1961. Mokhzani mendapat ijazah Bachelor of Science in Petroleum Engineering di University of Tulsa, Oklahoma, U.S.A.

Beliau bekerja sebagai jurutera petroleum sebelum mengasaskan syarikat pengeluar peralatan minyak, Kencana Petroleum.

Pada tahun 2012, Kencana Petroleum, syarikat di mana Mokhzani adalah CEO dan Pengarah Eksekutif telah bergabung dengan Sapura Crest yang menghasilkan Sapura Kencana (kini Sapura Energy), syarikat penyedia perkhidmatan minyak dan gas terbesar di Malaysia.

Beliau juga merupakan pengerusi Litar Sepang, yang menganjurkan Kejohanan Dunia Formula 1 di Malaysia.

Seperti adiknya Mukhriz, Mokhzani juga aktif dalam politik dan pernah menjadi bendahari pemuda UMNO. Hingga tahun 2006, Mokhzani adalah seorang perwakilan UMNO tetapi telah tidak aktif dalam politik. Pada Mei 2007, Mokhzani mengikut jejak langkah ayahnya untuk keluar daripada UMNO.

Mokhzani disenaraikan sebagai orang ke-11 terkaya di Malaysia oleh Forbes dengan nilai harta kekayaan US$1.2 bilion (RM3.81 bilion) pada tahun 2014.

Lahir pada tahun 1964, Dato' Seri Mukhriz adalah anak bongsu kepada pasangan ini. Beliau merupakan Menteri Besar Kedah bagi penggal yang terbaharu. Sama seperti abangnya Mokhzani, Mukhriz mendapat pendidikan menengah di Maktab Rendah Sains Mara (MRSM) Kota Bharu (kini MRSM Pengkalan Chepa).

Mukhriz kemudiannya menyambungkan pelajaran di Universiti Sophia, Tokyo pada tahun 1982, di mana beliau menerima ijazah sarjana muda dalam pengurusan perniagaan. Pada tahun 1987, beliau menerima sarjana muda dalam pemasaran menamatkan pengajian dari Universiti Boston.

Mukhriz memegang pelbagai jawatan dalam beberapa firma perniagaan, termasuk Opcom Holdings, Kosmo Tech serta Persatuan Francais Malaysia. Beliau juga merupakan pengarah eksekutif Perdana Peace Global Foundation.

Dalam Pilihan Raya Umum Malaysia 2008, beliau bertanding dengan menggunakan tiket Barisan Nasional. Beliau bertanding untuk kawasan parlimen Jerlun, Kedah dan memenangi dengan mendapaat undi sebanyai 19.424, mengalahkan calon PAS Idris bin Ahmad dengan undian 17,219.

Pada pilihan raya 2013, Mukhriz melepaskan kerusinya di parlimen demi bertanding di kerusi Dewan Undangan Negeri (DUN) Ayer Hitam. Langkah itu diambil dengan tujuan untuk menjadi Menteri Besar Kedah jika Barisan Nasional boleh mengalahkan kerajaan negeri Pakatan Rakyat yang diketuai oleh Azizan Abdul Razak.

Mukhriz memenangi kerusi Ayer Hitam mengalahkan PAS sekaligus merampas semula kerajaan negeri Barisan Nasional, dan Mukhriz mengangkat sumpah sebagai Menteri Besar pada 6 Mei, sehari selepas pilihan raya.

Namun pada 3 Februari 2016, beliau mengumumkan meletakkan jawatan sebagai Menteri Besar selepas majoriti ADUN BN mengisytiharkan mereka hilang kepercayaan terhadap kepimpinan beliau.

Selepas kemenangan Pakatan Harapan pada PRU-14, beliau telah diangkat memegang jawatan yang sama, menjadikan beliau satu-satunya individu yang pernah memegang jawatan Menteri Besar Kedah sebanyak 2 kali.

Menurut sumber, kekayaan dan aset-aset Mukhriz dianggarkan sebanyak RM540 juta.


7 Negara Dengan Jumlah Hutang Paling Tinggi Dunia

Sejak kebelakangan ini, frasa "hutang negara" banyak tersebar di internet terutama melalui media sosial. Sebelum meneruskan pembacaan tentang artikel ini, pembaca perlu memahami beberapa perkara tentang isu hutang negara. Jumlah hutang sesebuah negara tidak menunjukkan prestasi ekonomi negara tersebut sebaliknya ia bergantung kepada kemampuan sesebuah negara itu untuk membayar semula jumlah yang dipinjam.

Secara ringkasnya, dua perkara perlu diperhatikan bagi isu hutang negara termasuk nisbah hutang kepada keluaran dalam negara kasar (hutang/KDNK) dan hutang per kapita (hutang/kapita) bagi sesebuah negara. Secara ringkasnya, hutang/KDNK ialah perbandingan antara jumlah hutang dengan jumlah nilai pasaran keseluruhan barangan dan perkhidmatan negara. Hutang per kapita pula merupakan perbandingan antara jumlah hutang negara kepada jumlah penduduk.

Untuk lebih mudah difahami, lebih rendah nisbah hutang/KDNK (bawah 100), lebih tinggi kemampuan negara untuk membayar hutang. Hutang/kapita pula menunjukkan berapa banyak hutang negara ditanggungi oleh satu orang rakyat secara umum. Data yang diperoleh dikeluarkan pada tahun 2017 daripada pelbagai agensi termasuk International Monetary Fund (IMF)

Jepun mempunyai nisbah hutang/KDNK tertinggi di dunia melebihi Greece (181%) namun begitu kadar bunga yang dikenakan kepada negara Jepun sangatlah rendah. Faktor ini kerana rakyat Jepun sendiri yang menjadi penjamin kepada 90% hutang negaranya. Nisbah yang tinggi juga disebabkan oleh dasar ekonomi "rangsangan fiskal " yang digunakan Jepun untuk meningkatkan pertumbuhan ekonomi negaranya.

Jepun juga terkenal sebagai sebuah negara pemiutang(kreditor) terbesar dunia sejak tahun 1980 an menggantikan Amerika Syarikat. Selain itu, nisbah hutang/KDNK Jepun merupakan tertinggi dunia manakala Greece di tempat kedua. Walaupun begitu, Jepun tidak pernah diistihar bankrap seperti negara Greece atas banyak faktor.

Luxembourg merupakan negara kedua terkaya selepas Qatar dan ia terletak di sebelah 3 buah negara elit Eropa - Belgium, Perancis dan Jerman. Hutang/kapita menunjukkan betapa mewahnya rakyat negara ini. Oleh sebab kekayaan rakyat Luxembourg, jumlah hutang yang perlu dibayar tidaklah membebankan negaranya.

Walaupun berada di tempat ke-5 dunia, Belanda tidaklah berada dalam keadaan yang menggugatkan kerana ia mengstabilkan nisbah hutang/KDNK. Sejak tahun 2005 sehingga 2018, Belanda mengekalkan nisbah hutang/KDNK tidak melebihi 61%. Jika sesebuah negara mempunyai nisbah di bawah 100%, ia boleh dikatakan berada dalam keadaan yang baik.

Perkembangan ekonomi di negara Jerman berada dalam keadaan yang sangat baik sehinggakan rakyat negara Jerman mempunyai pendidikan percuma di peringkat ijazah  universiti. Bukan itu sahaja, ia juga menawarkan pendidikan percuma kepada penuntut antarabanga. Jadi sekiranya anda mahukan pendidikan percuma, boleh cuba ke Jerman.

Selain Jerman, Perancis juga menawarkan pendidikan percuma. Selain itu, Perancis juga menawarkan rawatan kesihatan percuma buat semua rakyat Perancis. Kemajuan pengangkutan negara Perancis juga tidak boleh dinafikan kerana kereta api di negara ini dapat mencapai sehingga 320 km/j. Secara relatif, dengan kelajuan ini, ia hanya memerlukan satu jam untuk bergerak dari Kedah ke Kuala Lumpur.

Pada tahun 2016, pertumbuhan ekonomi UK merupakan antara yang terbaik termasuk negara Jerman. Namun, pada tahun 2017, pertumbuhan ekonomi negara lain mula menyaingi UK setelah Brexit diumumkan. Walaupun begitu, UK masih lagi membiasakan diri daripada Brexit dan banyak lagi perubahan yang bakal berlaku dalam beberapa tahun akan datang.

Hutang Amerika Syarikat merupakan maklumat terkini yang diperolehi pada 3 Mei 2018. Dengan menjadi negara yang mempunyai hutang paling tinggi, 2/3 daripada hutang ini dijamin oleh rakyat USA sendiri. Kadar hutang/KDNK juga meningkat secara mendadak sejak 2007 daripada 62% kepada 108% dan perkara ini membimbangkan rakyat USA sendiri.

Jumlah hutang tertera di atas merupakan dalam US Dollar jadi diharapkan pembaca tidak keliru dengan jumlah hutang yang diumumkan oleh Kementerian Kewangan. Hutang negara dalam ringgit pula buat masa kini mencecah RM 700 billion dan ini tidak termasuk kira-kira RM 300 billion untuk jaminan hutang. Jumlah keseluruhan mencecah 1 trilion ringgit.

Nisbah Hutang/KDNK masih berada dalam keadaan yang baik tetapi jika kita mengambil lebih banyak hutang tanpa meningkatkan nilai KDNK, ini akan menyebabkan nisbah ini untuk meningkat dan kemampuan Malaysia untuk membayar hutang akan menurun.

Apa-apa pun harapan seluruh rakyat Malaysia agar ekonomi Malaysia akan terus berkembang dan kemampuan untuk membayar hutang akan terus meningkat. Semoga Malaysia akan terus maju ke hadapan dan dapat menyaingi negara-negara maju di seluruh dunia.

Secara kesimpulan, untuk memahami hutang negara bukanlah perkara mudah kerana banyak terma-terma ekonomi yang perlu difahami. Artikel ini diringkaskan untuk lebih memudahkan pemahaman kepada pembaca dan ianya hanya bersifat informasi. Untuk tafsiran lebih, rujukan oleh pakar ekonomi perlu dibuat.

Selain daripada nisbah hutang/KDNK, banyak faktor lain yang menentukan kemampuan negara membayar hutang dan prestasi ekonomi sesebuah negara. Harus diingatkan juga bahawa hutang negara bukanlah seperti hutang kita meminjam wang dari atau meminjamkan wang kepada rakan-rakan seharian. Isu berat seperti ini memerlukan banyak perincian.

Untuk maklumat pembaca juga, data yang diperoleh juga berdasarkan laporan pada 31 Disember 2017 jadi jumlah hutang pada setiap negara mungkin tidak sama pada masa sekarang. Hutang negara berubah setiap saat jadi agak sukar untuk mendapatkan data yang tetap.


Nurul Izzah Anwar : Srikandi Negara Yang Bergelar Puteri Reformasi

Nurul Izzah binti Anwar atau lebih mesra dengan gelaran Nurul Izzah adalah salah seorang pemimpin wanita paling terkenal di negara kita.

Seorang yang lantang bersuara, perjuangan Nurul Izzah dalam arena politik negara kita bermula pada penghujung tahun 90-an, selepas ayahnya, Datuk Seri Anwar Ibrahim didakwa melakukan perbuatan sodomi sehingga dipecat daripada jawatan Timbalan Perdana Menteri oleh Perdana Menteri ketika itu, Tun Dr. Mahathir bin Mohamad.

Anak sulung kepada Datuk Seri Anwar dan ibunya, Datin Seri Wan Azizah Wan Ismail, Nurul Izzah menggalas bebanan hidup berdepan masyarakat yang pada ketika itu secara terbuka mengkritik atau mempertahankan dakwaan yang berlaku terhadap ayahnya serta menjadi penguat semangat ibunya sendiri, dalam usaha membersihkan nama ayah mereka yang tercemar.

Nurul Izzah Anwar lahir pada 19 November 1980. Memulakan pendidikan awal di Sekolah Kebangsaan Bukit Damansara, dia menyambung pendidikan sekolah menengah di Sekolah Perempuan Assunta, Nurul menamatkan pengajian peringkat menengah dengan mendapat keputusan cemerlang 8 agregat dalam peperiksaan Sijil Pelajaran Malaysia.

Beliau kemudian menyambung pelajaran di Universiti Teknologi Petronas dalam bidang kejututeraan kimia sebelum menukar bidang pengajian dan tempat belajar ke Universiti Tenaga Nasional di Bangi, dalam bidang kejuruteraan elektrik.

Berjaya menggenggam segulung ijazah dalam bidang kejuruteraan elektrik, Nurul menyambung pengajian peringkat sarjana dalam bidang kajian Asia Tenggara dan Hubungan Antarabangsa di Universiti John Hopkins, Washington, Amerika Syarikat.

Nurul menyukai warna hijau serta gemar masakan nasi ayam. Menjadikan ayahnya sendiri sebagai idola, karier politik Nurul Izzah tampak panjang usianya.

Tidak pernah menceburi bidang politik selama ini, Nurul dan ibunya dilihat terpaksa memberanikan diri terjun ke dalam politik negara selepas menghadapi tuduhan demi tuduhan yang memalukan keluarga mereka.

Dalam usaha mencari pembantu bagi membersihkan nama ayahnya, Nurul diberikan peluang untuk bertemu Presiden Filipina (ketika itu) yang juga rakan baik ayahnya, Joseph Estrada dalam mendesak kerajaan Malaysia membebaskan ayahnya daripada dakwaan.

Bagaimanapun, kebanyakan usaha yang dilakukan mereka ketika itu gagal membantu ayahnya dan dalam satu ucapan di Wales pada tahun 1999, ketika diajukan soalan adakah beliau akan masuk ke arena politik, Nurul menjawab semuanya bergantung kepada masa. Walaupun begitu, Nurul menunggu agak lama untuk terjun ke dalam politik negara.

Cubaan pertamanya menjadi ahli politik secara rasmi terkandas pada tahun 2004 disebabkan dia masih lagi berstatus seorang pelajar di UNITEN yang menyebabkan beliau terhalang, ekoran kewujudan Akta Universiti dan Kolej Universiti. Pengalaman luas bertemu pemimpin-pemimpin dunia dalam melobi pembebasan ayahnya membina keyakinan Nurul untuk menjadikan politik sebagai karier. Yang jadi persoalan hanyalah bila waktunya?

Pengaruh Nurul Izzah semakin berkembang selepas masuk menyertai Parti Keadilan Rakyat yang diasaskan berikutan insiden yang menimpa ayahnya. Dia terpilih untuk menjadi calon bagi kawasan Parlimen Lembah Pantai, menentang calon popular Datuk Seri Shahrizat Abdul Jalil, dalam pertembungan pilihanraya kali pertama penyertaannya.

Kemenangan bergaya Nurul Izzah dalam pilihanraya tersebut membuktikan sokongan orang ramai khasnya pengundi Lembah Pantai kepadanya, seterusnya merasmikan kemasukan Nurul Izzah ke dalam Parlimen Malaysia.

Kerusi itu berjaya dipertahankan pada pilihanraya umum 2013, selepas Nurul Izzah berjaya menewaskan Raja Nong Chik Raja Zainal Abidin. Ekoran perubahan taktik dalam strategi pilihanraya Pakatan Harapan bagi menghadapi pilihanraya umum 2018, Nurul Izzah diberikan kepercayaan memegang kerusi yang dipegang ibu dan ayahnya selama ini iaitu Parlimen Permatang Pauh. Dia menang mengatasi dua calon daripada Barisan Nasional dan PAS yang bertanding menentangnya.

Kontroversi kerana menjadi ahli politik adalah satu perkara normal yang perlu dihadapi, dalam suasana politik Malaysia. Nurul Izzah juga tidak terlepas daripada berdepan kritikan demi kritikan.

Salah satu kontroversi yang paling teruk melanda dirinya adalah berikutan kenyataannya dalam sebuah forum yang diadakan di dalam Gereja Full Gospel, Subang Jaya. Dalam forum tersebut, Nurul Izzah menyatakan agar kebebasan beragama di negara kita sepatutnya tidak terhad kepada orang bukan Muslim sahaja, malahan sepatutnya juga diberikan kepada penganut agama Islam.

Kenyataan yang dikeluarkan itu mendapat reaksi bukan sahaja daripada pihak masyarakat, bahkan daripada Sultan Selangor sendiri, DYM Sultan Sharafuddin Idris Shah yang menyatakan kekesalan atas kenyataan tersebut.

Nurul Izzah cuba meredakan kontroversi tersebut dengan mengatakan maksud sebenar kenyataan beliau bukanlah untuk menggalakkan orang Islam murtad. Nurul Izzah telah bertindak menyaman penerbit Utusan Malaysia kerana didakwa memutar belitkan kenyataan beliau namun kes tersebut diselesaikan di luar mahkamah.

Selain kontroversi itu, Nurul Izzah juga berdepan kritikan masyarakat, khasnya penduduk Sabah selepas gambar pertemuan beliau dengan seorang pemimpin bernama Jacel H. Kiram, yang dipercayai berkait dengan dalang kepada insiden pencerobohan Lahad Datu pada tahun 2013. Insiden ini timbul berikutan tuntutan ayah kepada Jacel, Jamalul Kiram III yang menuntut Sabah daripada Malaysia sekian lama.

Nurul Izzah dikritik kerana pertemuan pada November 2015 itu dilihat sebagai satu bentuk pengiktirafan beliau kepada tuntutan Jamalul Kiram III ke atas Sabah. Nurul Izzah menjelaskan pertemuan tersebut tidak berkait dengan isu tersebut dan memohon maaf pada Disember 2015, di hadapan Jawatankuasa Hak dan Kebebasan Dewan Rakyat.

Memiliki wajah yang cantik, Nurul Izzah berdepan banyak gosip dan pertanyaan. Beliau melangsungkan perkahwinan pada Mei tahun 2003 dengan suaminya, Raja Ahmad Shahrir Iskandar Raja Salim, seorang pengurus bank berkelulusan Universiti Cambridge.

Perkahwinan mereka dilakukan semasa ayahnya Datuk Seri Anwar masih dipenjarakan namun Datuk Seri Anwar diberikan pelepasan khas untuk menjadi wali pernikahan anaknya. Bagaimanapun, selepas desas-desus keretakan rumah tangga mereka mula kedengaran, Nurul Izzah memfailkan tuntutan cerai pada bulan Disember 2013.

Perkahwinan mereka berdua berakhir pada 15 Januari 2015 di Mahkamah Tinggi Syariah, Kuala Lumpur, selepas mahkamah menerima persetujuan kedua-dua pihak untuk bercerai. Raja Ahmad Shahrir melafazkan cerai talak satu di hadapan hakim pada jam 4.17 petang hari itu.

Kedua-dua pihak bersetuju untuk berkongsi hak penjagaan anak mengikut jadual yang telah ditetapkan. Sehingga ke hari ini, Nurul Izzah masih belum menemui pengganti bagi mengisi ketiadaan suami dalam hidupnya. Namun bagi peminat kumpulan Radiohead ini, mungkin itu adalah satu pengorbanan yang perlu dia terima demi negara.


5 Gunung Paling Berbahaya Di Dunia

Tak perlu dikatakan lagi bahawa mendaki gunung yang besar dan tinggi adalah sangat berbahaya, dan beberapa gunung dianggap sangat berbahaya berbanding gunung-gunung lain.

Dan bercakap pasal gunung paling berbahaya di dunia, pasti hampir semua orang akan terfikirkan gunung paling tinggi di dunia iaitu Gunung Everest.

Namun, dari segi kadar peratusan kematian dalam percubaan pendakian ke puncak, Gunung Everest tidaklah begitu bahaya berbanding dengan gunung-gunung dalam senarai ini. iluminasi.com ingin kongsikan dengan para pembaca 5 gunung paling berbahaya di dunia dari segi pendakian berdasarkan peratusan kadar kematian-ke-puncak.

Dengan kadar kematian-ke-puncak sekitar 16%, gunung ke-7 paling tinggi di dunia dengan ketinggian 8,167 meter ini adalah gunung ke-5 paling berbahaya di dunia.

Walaupun pendakian ke puncak pertama Gunung Dhaulagiri berjaya di lakukan pada tahun 1960, namun tiada siapa sehingga kini berjaya sampai ke puncak daripada bahagian selatan.

Beberapa nama lagenda seperti Reinhold Messner, telah mencuba tetapi gagal melalui jalan selatan, membuktikan betapa sukar dan bahayanya gunung ini.

Pada tahun 1969, 5 pendaki daripada Amerika Syarikat dan 2 daripada Nepal terbunuh akibat longosan salji. 6 tahun kemudian pada tahun 1975, 2 pendaki Jepun dan 3 daripada Nepal juga terbunuh akibat longsoran salji ketika tidur di Kem 1.

Kejadian tragis ini bukan satu-satunya kejadian dalam sejarah Dhaulagiri, yang mana 70 kematian berlaku pernah berlaku di sini.

Gunung Kangchenjunga adalah gunung ketiga tertinggi di dunia dengan ketinggian 8,586 meter. Terletak di sepanjang sempadan yang memisahkan India dan Nepal, gunung ini terkenal dengan longoran salji yang kerap, cuaca yang tersangat sejuk serta corak cuaca yang sangat tidak menentu.

Kadar kematian-ke-puncak gunung ini adalah kira-kira 20%, bermakna setiap daripada 5 pendaki yang cuba untuk ke puncak, seorang daripadanya akan terbunuh. Menariknya, walaupun kebanyakan gunung kelihatan selamat kerana peningkatan dalam peralatan mendaki, namun statistik menunjukkan bahawa gunung ini menjadi semakin sukar dan berbahaya untuk didaki.

Pada Mei 2013, 5 pendaki termasuk Hungary yang paling berjaya, Zsolt Erőss (berjaya sampai ke puncak 10 daripada 14 pendakian gunung lebih daripada 8,000 meter), telah berjaya sampai ke puncak Gunung Kangchenjunga, namun hilang ketika menuruni gunung ini dan mayat mereka tidak pernah ditemui.

Dengan ketinggian 8,126 meter, Gunung Nanga Parbat adalah gunung ke-9 paling tinggi di dunia. Ia juga terkenal sebagai gunung yang sangat bahaya dan sukar didaki. Dengan kadar kematian sebanyak 22%, ia dikenali sebagai "Gunung Pembunuh" dan "Pemakan Manusia".

Selain daripada menjadi salah satu gunung paling teknikal di dunia, Nanga Parbat juga adalah lokasi terletaknya Rupal Face berketinggian 4,600 meter, iaitu dinding batu paling besar dan bahaya di dunia.

Tak perlu dikatakan lagi, ciri-ciri bahaya terdapat pada gunung ini memerlukan keberanian, dedikasi dan kemahiran gunung yang sangat tinggi. Bencana Nanga Parbat 1934 telah meragut nyawa 10 pendaki, yang mana tragedi mendaki gunung paling buruk dalam sejarah pada ketika itu.

Dengan kira-kira satu daripada empat pendaki yang mati dalam percubaan ke puncak, adalah tepat untuk K2 mendapat nama jolokan "Gunung Buas". Gunung K2 yang terletak di atas sempadan China dan Pakistan ini adalah gunung kedua tertinggi di dunia (8,611 meter) selepas Gunung Everest dan gunung dengan nisbah kematian tertinggi kedua di dunia.

Walaupun tidak setinggi Everest, tetapi sesiapa yang tahu mengenai pendakian gunung akan memberitahu bahawa K2 jauh lebih sukar untuk sampai ke puncak. Malah, kerana cabaran dan bentuk alam semulajadi yang sangat teknikal memungkinkan bahawa gunung ini tidak berjaya didaki ke puncak untuk bertahun lamanya.

Pada Ogos 2008, K2 menyaksikan kemalangan mendaki yang terburuk dengan 11 pendaki terbunuh dan 3 lagi mengalami kecederaan serius.

Degan ketinggian 8,091 meter, Annapurna mungkin berada dalam senarai 10 gunung paling tinggi di dunia, namun jika dinilai dari segi risiko kematian, sejak bertahun-tahun, ia telah menjadi gunung paling bahaya di atas muka bumi ini.

Sehingga tahun 2012, Annapura I Main (nama rasmi gunung ini) yang terletak di utara-tengah Nepal telah menyaksikan kegagalan 191 pendakian puncak dan 61 kematian. Ia menjadikan nisbah kematian ke puncak gunung ini kepada 32%, bermaksud bagi setiap 3 pendaki gunung, 1 daripadanya akan mati ketika cuba mendaki.

Pendakian di bahagian selatan adalah yang paling berbahaya dan dianggap oleh banyak pendaki sebagai pendakian paling sukar di dunia. Kini, Annapurna adalah gunung berketinggian lebih daripada 8,000 meter yang paling jarang didaki.

Gunung Everest yang 757 meter lebih tinggi dari Annapurna, telah berjaya didaki sehingga ke puncak lebih 6,000 kali manakala Annapurna hanya didaki kurang daripada 200 kali. Ia membuktikan betapa sukar dan bahayanya pendakian di Gunung Annapurna.

Pada Oktober 2014, sekurang-kurangnya 43 orang terbunuh apabila ribut salji melanda Annapurna dan kawasan sekitar. Ia menjadi rekod bencana pendakian terburuk dalam sejarah Nepal.


Kisah Kejatuhan Bom Nuklear Amerika Syarikat di Sepanyol Yang Jarang Diceritakan

Tahun itu adalah tahun 1966, ketika kemuncak perang dingin di antara kuasa-kuasa besar. Sebuah pesawat pengebom B-52 milik Amerika Syarikat membawa empat biji bom termonuklear menghadapi kemalangan selepas berlanggar dengan sebuah kapal terbang pengisi minyak berdekatan sebuah kampung di Timur Laut Sepanyol, bernama Palomares.

Satu daripada bom tersebut jatuh berdekatan Kampung Palomares yang dihuni 1,200 orang penduduk namun berkeadaan baik. Sebuah lagi berjaya ditemui oleh seorang nelayan di tepi sungai, juga dalam keadaan sempurna. Sebuah lagi jatuh di tengah kampung Palomares merembeskan hampir 20kg plutonium ke kawasan sekitarnya.

Sementara sebuah lagi hilang tidak diketahui dimana. Inilah tragedi bom nuklear yang jarang diceritakan dalam sejarah, berlaku di Sepanyol.

Bagi warga kampung tersebut, syukurlah tidak ada yang meninggal dunia atau menghidap kanser ekoran kejatuhan bom tersebut di kawasan mereka. Bagaimanapun, usaha membersihkan kawasan tersebut mengambil masa lebih 3 bulan dengan bantuan 1,600 pakar dari Amerika Syarikat.

Setiap satu bom yang jatuh itu sebenarnya mempunyai kekuatan berkali-kali ganda kekuatan bom yang dijatuhkan di Hiroshima beberapa puluh tahun sebelum itu.

Insiden kejatuhan empat biji bom itu berlaku ekoran letupan yang terhasil semasa kapal terbang B-52 itu sedang mengisi minyak diudara bersambung dengan kapal terbang pengisi minyak KC-135. Kesemua individu dalam kapal terbang pengisi minyak itu terbunuh dan 3 daripada 7 pengendali B-52 terkorban dalam nahas ini.

Kejatuhan dua biji bom itu ke kawasan orang ramai tidak mengakibatkan sebarang kematian atau kemusnahan harta benda. Namun penduduk mula berkumpul di sekeliling bom yang jatuh kerana tidak mengetahui apa yang telah jatuh.

Pencarian untuk mencari bom nuklear yang hilang itu dilakukan selama 80 hari. Insiden itu menimbulkan ketegangan antarabangsa, berikutan wujud beberapa negara lain yang seakan-akan berminat mahu menjadi pemilik kepada bom tersebut. Kerajaan Amerika Syarikat mula menghantar kapal-kapal serta pasukan penyelam, kerana payung terjun bom tersebut ditemui dan dipercayai bom tersebut jatuh ke dalam laut.

Bom tersebut ditemui 780mdi bawah dasar laut, tersekat di antara jurang bawah lautan. Kerja-kerja mengangkat bom itu agak sukar sehinggakan bom tersebut jatuh lebih dalam cubaan pertama menaikkannya pada 15 Mac 1966. Ini menyebabkan proses pencarian dimulakan semula.

Pada 2 April 1966, bom tersebut berjaya ditemui pada kedalaman 880m. Bagi mengelakkan kejadian sama berulang, sebuah kapal selam tanpa pemandu digunakan bagi menaikkan bom tersebut namun kapal selam tersebut tersangkut dengan payung terjun bom tersebut. Nasib baiklah, pihak tentera laut Amerika Syarikat berjaya juga membawa kapal selam tersebut secara perlahan-lahan sebelum penyelam memasang kabel bagi menaikkan bom itu pada kedalaman 30 meter.

Selepas semua proses permbersihan dilakukan, bagi mengembalikan keyakinan penduduk Palomares dan Sepanyol, pemimpin kerajaan Sepanyol ketika itu iaitu Menteri Luar, Manuel Fraga dan Duta Amerika Syarikat ke Sepanyol, Anigier Biddle Duke mengadakan gimik bermandi manda di pantai Palomares, untuk menunjukkan tiadak ada apa-apa yang perlu dibimbangkan.

Sejarah itu berjaya disenyapkan selama beberapa tahun sebelum satu kajian pada tahun 90-an menunjukkan kewujudan bahan americium, salah satu sisa plutonium masih tinggi di kawasan jatuhan bom. Kajian lebih mendalam menunjukkan hampir 50,000 kaki persegi tanah di situ masih lagi tercemar.

Pada tahun 2003, kerajaan Sepanyol mengumumkan mana-mana kawasan yang diisytiharkan masih tercemar dilarang untuk digunakan bagi sebarang aktiviti. Bagaimanapun, kesannya masih terus wujud di Palomares tanpa ada sebarang usaha membersihkannya dengan lebih sempurna.

Hanya pada 19 Oktober 2015, kerajaan Sepanyol dan Amerika Syarikat menandatangani perjanjian pembersihan dan pembuangan kesemua tanah yang tercemar dengan bahan radioaktif. Amerika Syarikat bersetuju untuk menyimpan kesemua tanah yang telah tercemar di Sepanyol ke negara mereka, dengan kawasan Nevada yang menjadi pusat ujian bom nuklear menjadi pilihan kerajaan Amerika Syarikat.


5 Negara Dengan Angkatan Tentera Laut Paling Kuat Di Dunia

Untuk berabad lamanya, kapal perang menjadi simbol kekuatan ketenteraan sesebuah negara itu. Air adalah medan perang kedua tertua di dunia. Tentera laut atau angkatan laut adalah cabang daripada angkatan bersenjata negara yang membantu dalam menjaga negara dari ancaman luar melalui air.

Dan dalam memperkuatkan angkatan tentera laut, negara-negara telah mengukuhkuan pemilikan kapal perang, kapal pemusnah, kapal frigat, kapal selam dan banyak lagi. Malah, dengan teknologi yang semakin canggih, kebanyakan daripada kapal selam kini dilengkapi dengan peluru berpandu dan senjata nuklear.

Selain itu, jumlah tentera juga memainkan peranan penting dalam menjadikan sesebuah angkatan tentera laut itu berkuasa atau tidak. iluminasi.com ingin kongsikan 5 angkatan tentera laut paling berkuasa di dunia pada ketika ini.

Angkatan Pertahanan Diri Maritim Jepun (JMSDF) adalah satu pasukan tentera laut yang paling canggih dan sofisikated di dunia. Jepun sememangnya terkenal dengan perkara-perkara yang berinovasi dengan citarasa canggih dan rumit.

Oleh kerana ancaman yang semaking meningkat daripada Tentera Laut China, JMSDF membina senjata perang yang sangat berbahaya.

Ia memperluasakan keupayaan angkatan lautnya termasuklah kapal pemusnah, kapal frigat, kapal selam dan kapal peronda.

Pengangkut helikopter berkelas Izumo adalah salah satu pengangkut tentera laut Jepun yang paling kuat dan besar. Memandangkan negara ini dikelilingi oleh lautan, Jepun telah membina armada angkatan laut yang besar untuk menangani ancaman dari semua arah.

Tentera Laut India adalah angkatan tentera Angkatan Bersenjata India atau Indian Armed Forces. Tentera Laut India telah menyaksikan peningkatan pantas dan pemodenan peralatan yang semakin menua serta sistem peperangan.

Tentera laut-biru ini pada hari ini cukup kuat untuk menyerang mana-mana sasaran dalam lingkungan kawasan di Asia Selatan. Peluru berpandu seperti Dhanus untuk kapal dan peluru berpandu balistik (SLBM) pada kapal selam K-15 Sagarika disepadukan dalam angkatan laut.

Armada Tentera Laut India di antara yang paling besar dan ke-4 yang paling berkuasa di dunia.

Dengan kedudukan ke-3 tentera laut paling berkuasa di dunia, Tentera Laut China (People Liberation Army Navy - PLA) hampir-hampir dan mempunyai potensi yang tinggi untuk mengatasi Tentera Laut Rusia di tangga kedua.

Ia merupakan tentera laut dengan kekuatan kedua terbesar di dunia selepas Tentera Laut Amerika Syarikat. Angkatan tentera ini ditubuhkan pada tahun 1950 dan berkembang dengan pesatnya selepas kejatuhan Kesatuan Soviet.

Ketika tahun 1970 dan 1980an, PLA mula mengambangkan kapal selam penyerang nuklear (SSN) dan kapal selam berkuasakan peluru berpandu (SSBN). Pada ulangtahun ke-60 angkatan tentera ini, 52 hingga 56 unit kapal dipertontonkan berlayar di Qingdao termasuk kapal selam nuklear yang sebelum ini tidak pernah dilihat.

Tentera ini juga dibantu oleh satelit yang maju dan terkini untuk membantu pengawasan laut. Mereka juga mempunyai kapal selam canggih yang tidak diketahui oleh dunia luar dan tersembunyi dari satelit pengintip.

Tentera Laut Rusia adalah pasukan maritim ke-2 paling kuat di dunia. Tentera Laut Soviet yang kuat ini jatuh selepas pembubaran Kesatuan Soviet pada tahun 1991. Tentera laut ini mengambil masa yang lama untuk kembali kuat selepas kejatuhan ini.

Di bawah pimpinan Vladimir Putin, Tentera Laut Rusia kembali berkuasa dan menjadi semakin kuat. Beberapa sumber dan analisis mengatakan keupayaan tentera laut Rusia semakin merudum dengan keruntuhan yang tidak dapat dipulihkan.

Namun, tentera laut Rusia kini dikuasakakan dengan kapal selam berkuasa nuklear terbaru, kapal pemusnah, kapal perang, kapal frigat dan kapal pembawa pesawat.

Ketika ini, Tentera Laut Amerika Syarikat dianggap tentera laut paling berkuasa dan berkebolehan di atas muka bumi ini. Ia juga merupakan tentera laut terbesar di dunia, dengan jumlah armada kapal laut paling banyak.

Tentera Laut Amerika syarikat mempunyai kekuatan serangan balas, melebihi jumlah gabungan milik Rusia dan China. Tentera AS juga mampu menyerang mana-mana sasaran di dunia menggunakan Peluru Berpandu Antara Benua.

Kekuatan tentera laut AS meningkat di bawah program pembinaan kapal yang dikaitkan dengan Akta Angkatan Laut 1916. Selepas Perang Dunia Ke-2, Angkatan Laut Amerika Syarikat menjadi semakin berkembang dan kuat.

Mereka juga menggunakan teknologi terkini dan canggih dalam sistem marinnya, yang tidak diketahui oleh negara luar.


Sejarah Klinik Maha : Klinik Yang Diasaskan Dr Mahathir Mohamad

Umum mengetahui bahawa Perdana Menteri Malaysia yang ke-7, Tun Dr. Mahathir merupakan seorang pegawai perubatan doktor pada mudanya sebelum menyertai bidang politik.

Dr. Mahathir berkhidmat sebagai doktor perubatan di hospital kerajaan untuk beberapa ketika. Minat dengan perniagaan sejak kecil, beliau telah menubuhkan klinik sendiri yang diberi nama Klinik Maha pada tahun 1957, klinik persendirian pertama milik orang Melayu di Kedah.

Klinik Maha memang sangat tidak asing bagi penduduk-penduduk Alor Setar. Klinik ini pada asalnya terletak di Jalan Tunku Ibrahim, Alor Setar tetapi kemudiannya berpindah ke Jalan Sultan Badlishah, berdekatan dengan Ibu Pejabat UMNO Kedah.

Ini kerana ia lebih hampir dengan Sungai Kedah, memudahkan pesakit yang datang menaiki perahu atau sampan.

Kini, selepas 61 tahun, Klinik Maha masih di tempat yang sama dan masih beroperasi.

Menurut mereka yang pernah mendapat rawatan di Klinik Maha, pemilik klinik ini merupakan seorang yang sangat istimewa dan tidak dapat dilupakan. Zainol, 61, dari Kubang Pasu, seorang pemandu bas yang hanya berpendapatan RM3.50 sehari dan bekas pesakit di Klinik Maha menceritakan pengalamannya mendapatkan rawatan tanpa sebarang bayaran.

Selain daripada diberikan rawatan peruma, Zainol juga memberitahu bahawa penduduk sekitar terutamanya orang kurang upaya, warga emas dan mereka yang berpendapatan rendah juga diberikan layanan yang istimewa oleh Dr. Mahathir.

Tambah Zainol lagi, Dr. Mahathir juga kerap mengajak warga emas di kampung-kampung yang mengalami masalah kesihatan supaya mengunjungi klinik beliau untuk mendapatkan rawatan.

"Dr. Mahathir selalu berkata jika ada orang-orang tua yang sakit bawalah ke sini, beliau tidak akan mengenakan caj kerana mahu tolong secara ikhlas," jelas Zainol.

Zainol yang tinggal di Kubang Pasu menceritakan beliau terpaksa menaiki basikal sejauh 33 kilometer ke Alor Setar, bersama isteri dan anak, jika mengalami masalah kesihatan. Kesanggupan itu disebabkan oleh mahu mendapatkan rawatan yang terbaik daripada Dr. Mahathir.

Ismail Hussin, seorang lagi bekas pesakit di klinik ini tidak dapat melupakan rawatan yang diterima daripada Dr. Mahathir. Beliau terpaksa menaiki sampan hampir 2 jam melalui dua sungai iaitu Sungai Pasir dan Sungai Anak Bukit hanya untuk mendapatkan rawatan di Klinik Maha.

Ismail juga memberitahu bahawa layanan yang diberikan oleh Dr. Mahathir sangat sukar ditandingi oleh doktor zaman sekarang. Ia termasuklah diberikan rawatan pemeriksaan menyeluruh, walaupun pesakit hanya mengadu demam biasa.

Klinik Maha kini beroperasi di bawah kendalian Dr. Mohamed Yacob Dawood, yang pernah bekerja dengan Dr. Mahathir. Sebelum bekerja di klinik ini, Dr. Mohamed Yacob merupakan pegawai perubatan di Hospital Kuala Lumpur. Namun, setelah dipelawa bekerja oleh Dr. Mahathir sendiri pada tahun 1972, beliau memberikan notis berhenti kerja 24 jam.

Disebabkan notis berhenti kerja itu tidak cukup sebulan, Dr. Mohamed Yacob terpaksa membayar gaji sebulan kepada majikan, namun ia dibayar oleh Dr. Mahathir malah menawarkan gaji yang lebih baik.

"Saya tahu beliau (Dr. Mahathir) seorang yang baik dan jujur, oleh itu saya mengambil keputusan untuk menjadi pembantunya di Klinik Maha," jelas Dr. Mohamed.

Dr. Mohamed Yacob juga mengakui bahawa Dr. Mahathir tidak mengenakan caj kepada pesakit yang tidak mempunyai wang atau dari golongan miskin. Bukan itu sahaja, Dr. Mahathir pula akan memberikan wang kepada pesakit untuk dijadikan tambang pulang ke rumah.

Majoriti orang dari kampung dan warga emas gemar mengunjungi Klinik Maha kerana pada ketika itu ia merupakan satu-satunya klinik milik orang Melayu di Kedah. Malah, terdapat juga pesakit yang datang dari negeri Perlis.

2 tahun bersama Dr. Mahathir, Dr. Mohamed memberitahu majikannya itu masuk kerja sebelum matahari terbit dan pulang selepas matahari tenggelam.

Disebabkan ketika itu Dr. Mahathir terkenal dengan karier politiknya dan digelar sebagai "Dr.UMNO", terdapat mereka yang datang ke klinik bukan untuk tujuan rawatan tetapi politik.

Selain itu, Dr. Mahathir juga kerap masuk ke kampung-kampung jika dipanggil, malah terpaksa menumpang basikal atau motosikal penduduk setempat jika laluan ke rumah pesakit tidak dapat dimasuki menggunakan kereta.

Setelah memenangi kerusi Parlimen Kubang Pasu pada PRU tahun 1974 dan dilantik menjadi Menteri Pendidikan pada ketika itu, Dr. Mahathir terpaksa berhenti daripada menjadi pegawai perubatan dan menumpukan tugasnya sebagai menteri kabinet.

Tugas mengendalikan Klinik Maha diambil alih oleh Dr. Mohamed Yacob sejak itu.